text:
Umuhanzi Edouce amazina ye ni Irabizi Thaddy, yavutse kuwa 5 Kamena 1991. Avukira mu Karere ka Rusizi. Ni mwene Safari Landouard na MUkavuganeza Laurence. Avuka mu muryango w’abana 8, akaba ari umwana wa kane mu muryango. Amashuri abanza yayarangirije i Rusizi, ku kigo cya Ecole Primaire de Gihundwe. Ayisumbuye yayize i Cyangugu aza gukomereza ku Gisenyi, ku kigo cya Lycee de Gisenyi, akaba ari ho yarangirije icyiciro cya mbere (Tronc Commun).
Nyuma yaho yaje kujya mu gihugu cya Uganda, aho yari agiye gukomereza amashuri ye. Ageze muri icyo gihugu yaje gusanga imyigire yahoo itandukanye cyane n’iyo mu Rwanda biza kumudindiza. Nyuma yaje kugaruka mu Rwanda ahagana mu kwezi kwa Kanama 2010, hanyuma atangira kwigaragaza mu ruhando rwa muzika.
Yaje kugana ishuri rya King David i Kanombe, aho yaje gukomereza amashuri ye mu mwaka wa kane w’amashuri yisumbuye. Nyuma y’uwo mwaka yaje, yarushijehokumenyekana cyane mu muziki mu ndirimbo nka Sinakwangaga yakoranye na Lick Lick (iyi ikaba ari nayo ndirimbo ye ya mbere). Indi ndirimbo ni Akandi ku mutima yatumye noneho arushaho kwamamara no kumenyekana hirya no hino mu Rwanda.
Mu kwezi kwa gatatu yaje gushaka, kujya mu gihugu cya Afurika y’Epfo gukomerezayo amasomo y’ibijyanye na muzika. Byatumye adakomereza amashuri ye mu kigo yigagaho nuko atangira kwigira mu rugo abifashijwemo n’abarimu bamukurikiranira hafi.
Kimwe mu bintu avuga ko byamugoye ni ukubangikanya umuziki n’amasomo ariko ko kugeza na n’ubu yifuza gukomeza kwagura impano ye ya muzika abihuza n’amasomo.
Gukora cyane mu muziki byatumye ahamagarwa mu bagombaga guhatanira umwanya w’abahanzi bazamutse mu mwaka wa 2010 muri Salax Awards. Ibi bikorwa byose yari abifatanijemo n’umuryango we hamwe na Irambona Robert wari umujyanama (manager) we. Uyu Irambona avuga ko yamufahije muri byinshi mu buhanzi bwe kandi akaba anamushimira, hamwe n’ababyeyi be batahwemye kumuba hafi.
Arateganya gukora ibitaramo bitandukanye, haba i Cyangugu iwabo aho avuka ndetse n’i Gisenyi. Ati : “Ndashaka ko uyu mwaka nzazahukoramo ibikorwa byanjye byose bya muzika, ngashyira hanze album ndetse ngasohora n’indirimbo nyinshi.”
Indirimbo ye ya gatandatu Ese uzanyumva, ni kimwe mu bihamya ingufu yinshi ashaka kugaragariza abakunzi be. Muri iyi minsi kandi arateganya gushyira hanze amashusho (Video) y’indirimbo Winsiga.
Asoza agira ati :”Ndashimira cyane abakunzi banjye bakomeje kumba hafi n’ubu bakaba bakimba hafi mubyo nkora byose.”
Indirimbo z'Umuhanzi Edouce Zikunzwe
1 Zahabu - Edouce
2 Winsiga - Edouce
3 Sinakwangaga - Edouce
Reba Video
Urukundo
Umuhanzi Irabizi Thaddy aka Edouce
at 04:06
Labels: abahanzi nyarwanda, ibyamamare


c: text/html

text:
Akarere ka Gicumbi kazaba kahawe amazi meza 100% mu myaka itanu
Yanditswe na MUTUNGIREHE SAMUEL
Ikigo k’Igihugu gishinzwe amazi, isuku n’isukura WASAC, gitangaza ko hari umushinga munini bafatanyijemo n’umuterankunga ‘Water for People’ mu Karere ka Gicumbi, uzatuma baha amazi abatuye ako karere 100% mu myaka itanu, mu mishinga itandukanye yo guha amazi abaturage mu gihugu hose.
Umuyobozi wungirije wa WASAC ushinzwe imishinga yo kugeza amazi mu bice by’icyaro, Muhumuza Gisele, avuga ko iyo gahunda yihariye yo guha amazi Akarere ka Gicumbi barimo gushaka n’abandi bafatanyabikorwa bo kuyibafashamo kandi inyigo zose z’aho amazi azaturuka zihari na gahunda y’ishoramari ihari.
Ati “Gicumbi aho igeze kuri 47% kuvuga ngo 100% bimera nk’aho ari inzozi ariko burya ikintu kijyana no kwiyemeza. Icya mbere ni uko uyu munsi hari gahunda y’ishoramari muri Gicumbi yihariye kubera ibibazo byihariye bihari. Iyo gahunda y’ishoramari iri ku myaka itanu, ikaba isaba miliyari zikabakaba 40 z’amafaranga y’u Rwanda.
Abo bafatanyabikorwa hari n’abandi turimo turareshya kugira ngo baze, kuko inyigo zose zirahari, gahunda y’ishoramari irahari; ni umushinga ushobora kwakirwa n’inguzanyo. Iki gihe biduha ikizere gikomeye, kuko tuzi n’aho tugomba kujya, tuzi aho tuvana amazi, tuzi n’uburyo bw’ikoranabuhanga tuzakoresha”.
Akomeza avuga ko muri uyu mwaka w’ingengo y’imari, 2018/2019, bagiye gutangirira ku kubaka imiyoboro y’amazi 8 mu mirenge imwe n’imwe.
Ati “Harimo ibice bya Burindi-Cyumba, Rwangabo-Bwisige, Jamba-Muko, undi muyoboro wa Rutare; ni ukuvuga ngo muri iyo gahunda y’ishoramari dufitemo imiyoboro tugomba kugenda dukora buri mwaka kugira ngo ya myaka itanu irangire dushoboye kubageza ku 100%.
Ibyo nta bwo ari ukuvuga ngo ni ibintu bidashoboka; ni ibintu bishoboka kuko twabonye ko bishoboka, ahubwo uko tuzagenda tubipangira ni cyo kizagaragaza kwa kwiyemeza kwacu”.
Umunyamabanga Nshingwabikorwa w’Umurenge wa Bwisige mu karere ka Gicumbi, Nzamurambaho Bonavanture, umwe mu mirenge iri muri gahunda yo kugezwamo amazi muri uyu mwaka w’ingengo y’imari, yabwiye Imvaho Nshya ko ikibazo cy’amazi bo kibakomereye bitewe n’impamvu zihari.
Ati “Mu by’ukuri nubwo mu Rwanda hose hari ikibazo cy’amazi ariko natwe twari dufite ikibazo cy’umwihariko mu tugari tubiri, Akagari kitwa Bwisige n’akandi ka Gihoke. Twari dufite ikibazo kitoroshye, nta mazi ahari ku kandi tuhafite amavuriro kandi akenera amazi meza cyane cyane muri za laboratwari n’ahandi, hanyuma tugira n’ikigo gicumbikira abanyeshuri k’Ishuri ryisumbuye rya Bwisige, urumva nk’ikigo gifite abana biga babamo kuba nta mazi ahari urumva ko ni imbogamizi.
Ariko no muri rusange abaturage na bo bakeneye amazi cyane, ahantu usanga bavoma ni ahantu kure ku buryo usanga ibikorwa by’isuku bigorana kubera amazi adahagije. Biteganyijwe ko muri uyu mwaka w’ingengo y’imari ari bwo bizakorwa”.
Akarere ka Gicumbi kimwe n’Uturere twa Nyagatare, Ngororero, Nyabihu, Gisagara n’ibice by’amayaga, mu Ntara y’Amajyepfo, ikigo WASAC kivuga ko dufite ibibazo byihariye ku bijyanye n’amazi ahanini bitewe n’imiterere yatwo bituma ahakurwa amazi yagezwa ku baturage ari hake n’ahahari hagoranye.

robotstxt: allowed

filter: keep


text:
MALAKI 3:16
Maze abubahaga Uwiteka baraganiraga, Uwiteka agatega amatwi akumva, nuko igitabo kikandikirwa imbere ye cy’urwibutso rw’abubahaga Uwiteka bakita ku izina rye.
Uwiteka Nyiringabo aravuga ati"Bazaba abanjye umunsi nzakoreraho bazaba amatungo yanjye bwite, nzabababarira nk’uko umuntu ababarira umwana we umukorera.
Dore ibintu bitatu(3), bituma amavuta y’Umwuka Wera aguma ku muntu w’Imana.
1.Gusoma ijambo ry’Imana ukanashyira mubikorwa icyo rigusaba
2.Gukunda gusenga
3.kugira ibiganiro ku ijambo ry’Imana ukirinda ibiganiro by’amanjwe.
Mu bintu Imana ikunda kurusha ibindi, ni abantu baganira ibiganiro bijyanye n’iby’Imana, nibyo bikora ku mutima w’Imana,bikayihagurutsa ikaza ikabategera ugutwi, maze ibitabo by’urwibutso bikabumburwa bakita Ku izina rye.
Nuko uwo munsi babiri muri bo bajyaga mu kirorero cyitwa Emawusi. (Kuva i Yerusalemu kugerayo ni nka sitadiyo mirongo itandatu.)
Nuko baganira ibyabaye byose,bakiganira babazanya,Yesu arabegera ajyana na bo,ariko amaso yabo arabuzwa ngo batamumenya,arababaza ati"Muragenda mubazanya ibiki?" bahagarara bagaragaje umubabaro,baramubwira bati ni wowe wenyine utazi ibyabaye batangira kumubwira ibyabaye byose .
Yesu nawe arababwira ati"Mwa bapfu mwe, imitima yanyu itinze cyane kwizera ibyo abahanuzi bavuze byose, none se Kristo ntiyari akwiriye kubabazwa atyo, ngo abone kwinjira mu bwiza bwe?"
Atangirira kuri Mose no ku bahanuzi bose, abasobanurira mu byanditswe byose ibyanditswe kuri we.
Bageze bugufi bw’ikirorero bajyagamo, agira nk’ushaka kugicaho,baramuhata bati"Se waretse tukagumana kuko bwije kandi umunsi ukaba ukuze?" Nuko arinjira ngo agumane na bo.
Yicaye ngo asangire na bo, yenda umutsima arawushimira, arawumanyagura arawubaha, amaso yabo arahumuka baramumenya, maze aburira imbere yabo ntibongera kumubona.
Baravugana bati"Yewe, ntiwibuka ukuntu imitima yacu yari ikeye, ubwo yavuganaga natwe turi mu nzira adusobanurira ibyanditswe?"Benedata burya iyo muganira iby’Imana, nayo ibatega ugutwi bityo bikakongerera amavuta kandi ikimenyetso kitwemeza ko Imana ihari nuko mugira umunezero, impamvu yo kuba Yesu yarabegereye nuko ibiganiro byabo bavugaga ku Mana.
Reka turebe ibituma amavuta ameneka:
1.Kudasoma ijambo ry’Imana
2.Kuba udasenga
3.Ibiganiro by’amanjwe biterekeye ku Mana
Kudasoma Bibiliya kenshi: abantu babura umwanya wo gusoma ijambo ry’I mana ariko bakabona uwo kureba amafilime,imipira, za internet,bakirirwa muri WhatsApp n’ibindi umwanya wogusoma Bibiliya ukabura.
Gusenga byaburiwe umwanya, ahubwo usanga bavuga bati cyera twarasengaga,amavuta yavahe umuntu adasenga?
Abariribyi bamena amavuta kubera kuvuga abandi ku cyumweru bakaririmba nta mavuta, abayobozi babavuga bakitotomba bakayobora bamennye amavuta, burya mu itorero hari intumwa za satani zazanywe no kumena amavuta y’abakozi b’Imana bakabwiriza amavuta yamenetse.
Ibiganiro by’amanjwe byo gusebanya kuba mu iteraniro ryo kunegurana, abantu bamennye amavuta nibo bamenya abantu badakijijwe, nibo bamenya abatabwirije neza, nibo birirwa bavuga abakozi b’Imana, mbese ibiganiro byabo nta Mana ibamo.
Mu busanzwe abantu bafite amavuta, iyo bahuye bibukiranya baganira ku Ijambo ry’Imana, bagahana ubuhamya bw;ibyo Imana yakoze, bakabwirana ubwiza bwa kamere y’Imana, Imana ikabatega ugutwi ibitabo by’urwibutso bikabumburwa
Mbifurije guhorana amavuta kdi reka nkubwire wowe umena amavuta ngo bakuvuze bisuzugure kuko ayo magambo ntuyasanga kwisahani ngo akubuze kurya cyangwa ngo uyasange mumashuka ngo akubuze kuryama ihangane byekukumenera amavuta.
[email protected]


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa mbere, taliki ya 1, Ukwezi kwa karindwi, turasoma mu 1Abakorinto 1:1-9
Urwandiko rwa mbere Pawulo yandikiye Abakorinto.
Korinto ni umujyi ukomeye w’igihugu cy’Ubugiriki na bugingo n‘ubu. Itorero ryabo Pawulo yaritangiye ubwo yari mu rugendo rwe rwa kabiri (Ibyakozwe n’Intumwa 18): Pawulo yamaze amezi 18 yigisha abizera ijambo ry’Imana. Yakundaga cyane abizeye Yesu kubw’ubutumwa bwiza, maze ntahweme kubasabira. Mu rugendo rwe rwa gatatu, Pawulo yamaze imyaka 2 yose avuga ubutumwa ahitwa Efeso ho mu ntara ya Asiya ubu hitwa Turukiya. Akiri aho muri Efeso, yumvise inkuru z’abo mu Itorero ry’i Korinto n’ibibazo bashakaga kumubaza. Yamenye kandi ko abakristo biremye ibice, n’uko bamwe muri bo bifata nabi cyane. Yabandikiye uru rwandiko ahagana mu mwaka wa 55 asubiza ibyo bamubajije kandi abahugura. Yabateguje ko azabonana na bo, abasaba no guteranya imfashanyo zo gufasha abakristo b’i Yerusalemu. Ibirimo: 1.1-9: Intashyo no gushimira. 1.10-4.21: Ibyo kwirema ibice mu itorero. 5.1-7.40: Ibyaha by’ubusambanyi n’imibanire y’abakristo. 8-10: Imibanire y’abakristo n’abasenga ibigirwamana. 11-14: Imibanire n’imyifatire y’abizera mu materaniro, iby’impano z’Umwuka n’urukundo. 15: Kuzuka kwa Kristo no kuzazuka kw’abamwizera. 16: Inama, intashyo no gusezera.
1 Abakorinto 1:1-9
1.Pawulo wahamagariwe kuba intumwa ya Yesu Kristo nk’uko Imana yashatse, na Sositeni mwene Data,
2.turabandikiye mwebwe abo mu Itorero ry’Imana ry’i Korinto, berejwe muri Kristo Yesu kandi bahamagariwe kuba abera, hamwe n’abantu bose bambariza hose izina ry’Umwami wacu Yesu Kristo, ari we Mwami wabo n’uwacu.
3.Ubuntu n’amahoro bibe muri mwe, biva ku Mana Data wa twese no ku Mwami Yesu Kristo.
4.Mbashimira Imana yanjye iteka nishimira ubuntu bwayo mwaherewe muri Kristo Yesu,
5.kuko muri byose mwatungiwe muri we, mu byo muvuga byose no mu bwenge bwose,
6.kuko ubuhamya twahamije Kristo bwakomejwe muri mwe,
7’bituma mutagira impano yose mubura, mutegereza guhishurwa k’Umwami wacu Yesu Kristo.
8.Ni we uzabakomeza kugeza ku mperuka, kugira ngo mutazabaho umugayo ku munsi w’Umwami wacu Yesu Kristo.
9.Imana ni iyo kwizerwa, yabahamagariye gufatanya n’Umwana wayo Yesu Kristo Umwami wacu
Ikibazo kidufasha gusobanukirwa umusomyi.
Mbese mu byo nsomye harimo:
Itegeko nkwiriye kumvira?
Ubusobanuro bw’umusomyi
Pawulo wahamagariwe kuba intumwa ya Yesu Kristo (1): Uru rwandiko rwandikiwe ab’itorero ry’i Korinto n’abandi bose bambaza Kristo bakamwizera aho bari hose ku isi (2). Pawulo warwanditse ni intumwa y’Umwami Yesu yagiriwe ubuntu bwo gukwiza ubutumwa bwiza (1). Kandi rurarondora abandikiwe abo ari bo: ni abejejwe kandi bahamagariwe gukomeza kuba abera (2). Ibanga ry’indamutso ye ni ryo rihishwemo imbaranga zo gutuma abizera bakomeza kuba abera batabitewe n’imirimo yabo myiza, ahubwo ni ubuntu, kuko n’ubwo bari mu isi bahora bezwa n’amaraso ya Yesu Kristo. Ubwo buntu butuma bakomeza no kugira ubuhamya n’impano zose bakeneye kugeza ku munsi wa Yesu Kristo (7). Uwemeye uwo muhamagaro wese afite inshingano yo gukomeza kuba uwera nk’uko Yesu Kristo wamuhamagaye ari Uwera (1Pet.1.15). N’ubwo intambara zirwanya ubugingo bw’abera ari nyinshi, nta gutinya kuko Iyaduhamagariye kuba abera ni Iyo kwizerwa (1Tes.5.24).
Ikibazo: Mbese witeguye gufatanya na Kristo mu murimo we?
[email protected]


text:
Uyu mugore yababaje umukobwa we ndetse ararira cyane ubwo yazaga yambaye ikanzu y’abageni ku munsi w’ubukwe bw’uyu mukobwa we.
Chassidy Rice w’imyaka 24 ukomoka Ohio, yagiye mu bukwe yambaye ikanzu bisanzwe ariko na nyina umubyara nawe yahise ajya gushaka indi kanzu nawe ataha ubukwe ayambaye ibintu byababaje abantu.
Nk’uko ikinyamakuru the Sun cyabitangaje, ngo uyu mukobwa yahise asuka amarira ,ndetse agaragaza agahinda yatewe na nyina.Yagize ati “Uyu munsi ni umunsi wanjye ariko na mama nawe yambitswe impeta.Nifuzaga ko uyu munsi waba uwanjye na mama nawe akazashaka uwe ariko na mama yambaye ikanzu.”
Chassidy yavuze ko yashakaga ikanzu ya $3,000 y’akataraboneka ndetse ngo yamaze amezi 7 ayishakisha.
Harlene nyina w’uyu mukobwa yagize ati “Nanjye nashakaga kwambara ikanzu uyu munsi.”
Ubwo uyu mugeni yasohokaga yambaye ikanzu ari kumwe n’abamuherekeje yabuze mama we ariko nyuma aza kugera mu bukwe bwe nawe yambaye ikanzu.
Chassidy yagize ati “Yambaye iyo kanzu nkiyambara.Numvise umunsi wanjye upfuye.Uyu munsi wari uwanjye ariko wahindutse uwe.”
Uyu mugore yavuze ko akibona uyu mukobwa ababaye yagize ati “Nahise numva nayikuramo.Mbonye igisubizo cya Chassidy nahise nicuza.Numvise nabaye umuhemu.”
Kanda kuri iyi link hano hasi urebe amashusho yuyu mugore n’umukobwa we:
https://www.thesun.co.uk/fabulous/14644860/bride-tears-mum-steals-spotlight-trying-wedding-dress-fitting-say-yes-dress/?utm_campaign=native_share&utm_source=sharebar_native&utm_medium=sharebar_native


text:
Mvuge Gisanura utuma basamura
Tumuhe ibnze tureke abanze
Aruta Ruganzu ubaka intorezo maze akasa
Arusha Rwabugiri w’inkotanyi ugira cyane
Uyu ni we witwa Imana y’i Rwanda.
Mbonye umwami uzi iby’ubwami ubirusha abandi
Uwo ni Mibambwe Sekarongoro ni Gisanura
Umuzirakuvusha usa n’Imana ni yo yamwimitse
Akaba umwami nyirurugero Imana yagennye ari Urugero
Ni muntu ni undi aho mu kirere akaba na Ndeshyo
N’ubwo abatwara ahora abareba akanabarebera
Ntagendera isumbwe no mu isunzu hahora ibambe;
Impuhwe n’imbabazi ntibimutashya biramutaha
Iburyo hari indyo ikiza abashage iramira abashonji
Mu rubega rundi ni inkongoro ngo azira nkota
Uyu Nyirubuntu ni umunyabuntu n‘umunyabintu
Aruta abandi abarusha ubwami ubwo ni umwami
Umugiramana yaramuhaye arabyakira ayiha wese
Ateye intambwe araratura areba abandi arabanikira;
Ikirenge agisumbya se mu Bumuntu ho ntibareshya
Se umubyara Kigeri Nyamuheshera ubu arasumbwa
Umutwe we utekeyemo ubumuntu we ni umuntu
Umutimamuntu ni wo mutoza yarawutoye ntumutonda
Umugaba nk’uyu agira igisingizo kimukwiye akakikwiza
Yagabiye benshi, incuro nyinshi biramubera
Izina rivanze n’ikuzo rikamukuza ni Rugabishabirenge ;
Igihe kiraje ngo natange mvuge Mibambwe Gisanura
Koko aratanze nuko umwami wimye afite ibyo atanga
Ntabwo yimanye wa murage waroze abandi kwica
Dore wanze gukendera none urusaziyemo urukemba
Ntuvumwa uvumbitse mu bikwohwa by’abikanyiza
Warakanyaraye uba igikagange uzira gukanjakanjwa
Aho se mama uzima iyi ngoma iri imbere azawima?
Umwami utanze ahaye umwami wimye iyo ngoma
Mibambwe Sekarongoro Gisanura ararembereye
Ahaye umuhungu ari we Yuhi Mazimpaka uzazisiga
Ntahaguruka ngo ajye kurwana anyage iby’abandi
Ari ku nteko ni aho atetse n’aho yatirimuka ntarara
Si wa mutsembyi utsembatsemba icumu lihoga
Ni umunyabyago Mutimamuntu wabuze byose.
Nabe Igicumbi mu Banyarwanda
Aho gucumbika kwa Nyamuzinda
Ngo ahore azinduka ajya mu bantu
Najye mu mvugo avugwe iteka
Aragwe urubyiruko uwo Gusanura.
(Cfr. Bernardin Muzungu,
Histoire du Rwanda Pré-colonial, L`Harmattan 2003)
Evariste Nsabimana


text:
Abenshi bazi ko umuneke ari urubuto,ariko jye nababwira ko umuneke urenze no kuba imbuto,bitewe n’imbaraga zawo mu buryo butandukanye ku buzima bw’ikiremwa muntu,bityo twifashishije ubushakashatsi butandukanye dukoresheje urubuga rwa google twifuje kubasangiza izo mbaraga z’umuneke.
1.Imineke ni ivomero ry’intungamubiri karemano,bityo iyo uriye byibura imineke 2 izagutera imbara zo gukora imwe mu mirimo cyangwa imyitozo mu gihe kingana n’isaha imwe utarananirwa cyangwa ngo usonze,ndetse imineke irinda imitsi guhimanirana.
2.Imineke kandi ikungahaye ku isukali idatera diyabete ndetse ikagira umunyu mucye bityo imineke ituma amaraso atembera neza mu mubiri kandi ikakurinda indwara y’umutima.
3.Imineke izagufasha kugabanya ubushyuhe muri wowe mu gihe cy’ubushyuhe ndetse no mu gihe warwaye indwara ituma ushyuhirana cyane.
4.Imineke kandi buriya ngo ni myiza ku mugore utwite,kuko imufasha kurwanya uburwayi bwa mu gitondo,ndetse ituma n’umubiri we utabyimbabyimba.
5.Imineke ni isoko y’umunezero,bityo mu gihe uzajya ubabara ujye ufata byibuza umuneke umwe uzagufasha kugaruka mu bihe by’umunezero,kuko umuneke wuzuye intungamubiri zifasha ubwonko gutuza.
6.Imineke ikungahaye kuri Antioxidanta ishobora kugufasha kurwanya indwara z’ibyuririzi ngo utazandura.
7.Kurya imineke bizagufasha kubaka amagufa yawe maze agakomera,kandi bizakurinda indwara z’amaso ndetse imineke izagufasha kurwanya indwara ya Cancer kugira ngo itinjira mu mubiri wawe.
8.Kandi imineke niyo nzira yonyine yumwimerere yo kurwanya indwara yo kutituma “Constipation”,kuko iyo uri umuneke ubigufashamo.
9.Imineke kandi irakenerwa cyane ku bakobwa bageze mu gihe cy’imihango,kuko iyo bageze muri icyo gihe imineke ibafasha kutava cyane ndetse ikamugabanyiriza uburibwe mu gihe cy’imihango.
10.Imineke ni myiza ku bwonko,kuko Imineke ifasha inzira z’umubiri zohereza umwuka mu bwonko gukora neza.


text:
Izina “Mu Gakinjiro” ryavuye he?
Muzehe Kalisa Rugano avuga ko ahazwi ku izina ryo mu Gakinjiro ho mu mujyi wa Kigali hiciwe inka nyinshi z’Abanyarwanda ubwo Ababirigi bakolonizaga u Rwanda. Izina Agakinjiro ngo ryaturutse ku ijambo ry’Igiswahili ryitwa “kukinja” bivuga kwica, rigasobanura aho inka zicirwaga.
Ibi Muzehe Rugano yabivugiye mu kiganiro yahaye urubyiruko rw’i Kayonza tariki 31/05/2013, arusobanurira inkomoko y’amacakubiri yateye Jenoside yakorewe Abatutsi mu Rwanda.
Yavuze ko abazungu bashubije inyuma u Rwanda n’ibihugu bya Afurika muri rusange, akavuga ko abazungu nta keza bifurizaga Afurika kuko batigeze na rimwe bifuzaga ko ibihugu bya yo byagera ku rwego rwo kwigira.
Ati “Ibaze inka ijana za buri munsi zabagwaga zikagaburirwa abanyamahanga, kandi ba nyirazo nta cyo bahawe. Abazungu ntibigeze na rimwe bifuza ko twigira”.
Muzehe Rugano avuga ko amacakubiri yabaye mu Rwanda akageza no kuri Jenoside atari akwiye guhabwa umwanya mu mitima y’Abanyarwanda. Avuga ko bamwe mu Banyarwanda bashyizwe agakingirizo mu maso bakabeshywa ko Abatutsi batoneshejwe igihe kinini n’abakoloni kugira ngo Abanyarwanda basubiranemo.
Nyamara ibyo ngo si ukuri kuko n’ingoma za cyami zitirirwaga gutegeka u Rwanda nta jambo zari zifite, bikagaragarira ku kuba abakoloni baranze ko u Rwanda rugira ingabo za rwo bwite bikaba ngombwa ko ruzanwamo abasirikari b’Abanyekongo nk’uko Rugano akomeza abivuga.
Abo ngo nibo babagirwaga inka z’Abanyarwanda umunsi ku munsi zikicirwa mu Gakinjiro, kandi banyirazo bakazinyagwa ku gahato.
Yasabye urubyiruko guharanira ko amateka y’u Rwanda yavugwa uko ari, urubyiruko rukamagana abashaka kuyagoreka kubera inyungu za bo bwite. Yongeraho ko aho u Rwanda rwageze rusenyuka mu gihe cya Jenoside ari naho rugomba guhera rusanwa, kandi urubyiruko rukabigiramo uruhare runini kuko ari rwo mbaraga z’u Rwanda.
Cyprien M. Ngendahimana
Ibitekerezo ( 5 )
ndagira ngo nsubize heza: ibintu bileze nkuko byari bimeze icyo gihe uvuga gusa hahindutse ababikoraga rindira gatonabo bazaveho uzumva ibyo bazavugwa bizaruta inshuro 3000 ibyo uvuga ; cyakora wa mugani wawe kuva kera kugeza none uyu munsi u rwanda ntirurigera rugira ubuyobozi bwiza tuburindire rero! ryari? bufitwe na nde?binyuze mu zihe nzira? ni ibibazo bikomeye!!!!!!
Jyewe ntakiza mbona mubyahise kuko byadusigiye umubabaro udashira. Amateka na Politike byahise iyo mbitekereje mpita nsesa urumeza.
Gusa nezezwa no kuba ubu duhabwa urubuga rugari mukwihitiramo icyerekezo, abakurura amoko barata igihe, ubu umuntu azamurwa nibikorwa bye, kwanza ninubujiji benshi bitwaza mukuyobya uburari kgo babone uko bagera kubyo bashaka banyuze iyubusamo.
Iyo ukoze uraronka, mureke dukorere Igihugu cyacu, naho abavuga ngo umuhanda ntukimara imyaka cumi nitanu, ahubwa warukwiye kwibaza ngo, u Rwanda hashize igihe kingana gute rwitwa u Rwanda? Habaga imihanda ingahe? Reka ndeke kuvuga menshi kuko uburira intumva amara ibinonko
Ah ndabona Kalimba ashoboye amatiku. ngewe icyangombwa nuko mbona ndyama nkagenda ntawe urikumbaza ukomoka he avuga dore amazuru yacyo kandi ndatekereza ko ntawe ujya agushyira ku nkeke kubera icyo uricyo kungoma interas zifite ijambo ninde wavugaga abantu buye mu bugesera se muri 1992 nibande bari babishe bari babarwanyije se kungoma yanyu se ninde wavugaga twavaga ku ishuri mudutera imigeri ngo turi abatutsi mu bikora muri abana
uyu mu nigga ari kuvuga ukuri da ndamushigikiye cyane !!!!!
Nyamara ikibazo gikomeye ni uko abadukuriye cyane abagiza amahirwe yo kwiga aribo ba mbere mu kogoreka amateka.Banga kuyavuga uko ari, ntibashaka icyasiga icyasha aho bakomoka ...akagero gato...ubu se ko tuvuga ngo nta moko ariho,dukurikije ibyari bisanzwe (TWA-HUTU-TUTSI) Ni kuki bavuga "jenoside yakorewe abatutsi",,,Abasigajwe inyuma n’amateka( abatwa) ...abahutu bo babarizwa he:::hagire unsubiza...(bamwe ngo ni interasi,,,abajenosideri...)
Tjye tureka kubeshya dore ko iyo uvuze ukuri bakwijundika ngo wanga ibyiza...ibigabo bibeshya gusa...Muzarebe abo bize...Nibo bikubira, ibyiza by’igihugu...guhitamo ahantu heza hakaba inzuri,,,amasambu manini,,,abana babo biga hanze y’igihugu,,,bashinga amashuri yabo bwite aho inshakalafu zitagera(zakwishyra iki ko na Mitwele iboneka zahize)...
Kwigira ni ukwemera gusangira n’ushonje umwigisha kwimara inzara...muzarebe ibikorwa remezo nta muhanda umara imyaka 15 utabaye igisoro...kuko uba wariwe,,,aharya abo ni abazungu?..TUJYE TWEMERA URHARE RWACU MU MAFUTI DUKORA...UMUZUNGU wisheabanyarwanda guhera 1 ukwakira 1990 kugera none ni nde? Si twe tumarana,,,ngo baradushuka? kuki se twemera? IHURIZO RIRI AHA...Amateka ntajya agorekwa na rimwe kuko ni ibyabaye...ahubwo abantu dushaka ko batuvuga ibyiza gusa..kandi ibi ntibibaho...Nk’ubu iyo uvuze ibya 1959 kugera ubu, uko abatutsi bagiye bahohoterwa uhabwa impundu,,,ariko sha iyo wibeshya ukavuga amafuti ya bamwe mu batutsi mbere ya 1959 kugeza ubu,,,uhita witwa interasi,,,ufite ingengasi.N’abahutu ni uko...Ntihakagire uwirata igihe cyose utaremera ko havugwa ibyiza wakoze n’ibibi wakoze...burya nta bumuntu uba wakageraho...Ukora arakosa...kandi ugira amahirwe abona umukosora...Abanyrwanda ibi ntitubikozwa.


text:
Ahagana ku musozo w’urugendo rwe rwa gatatu rw’ivugabutumwa, amaze kuzenguruka Asia n’ibice by’Uburayi bya Masedoniya na Korinto (Ubugiriki), ari i Korinto, Pawulo niho yanditse uru rwandiko, kugira ngo rumubanzirize i Roma, abamenyesha ko agambiriye kuzabasura.
Ubusanzwe Pawulo uko yakoraga yashingaga itorero muri buri mugi ukomeye. Roma rero nk’umugi mukuru w’icyo gihugu yifuje kuhashinga itorero ariko asanga hari abamutanze kurihatangiza, icyakora yashakaga kumenya imyizerere yaryo niba ritazahindurwa n’isi, uko rihagaze, abandikira ababwira ko azabasura niko gukomeza ajya ahandi.
Iki gihe Pawulo yarimo akusanya inkunga zo gufashisha abera b’i Yerusalemu kuko muri iki gihe hari inzara. Ari i Korinto rero nibwo yagambiriye ko nageza iyo nkunga i Yerusalemu azakomeza i Roma akagera no muri Hasipaniya (Espagne/Spain)
Kugira ngo agere ahandi rero yagombaga kugira aho azakirirwa kandi azahagurukira, ariko nanone nta butware yari abafiteho kuko itorero ry’Abaroma atariwe wari wararitangije kandi ntibari baziranye ariyo mpamvu yisobanura cyane atangira uru rwandiko. Ubundi iyo abantu bataziranye cyane cyane mu gakiza aho abantu baba bakeneye kumenya ko bizera kimwe, habaho kwibwirana kugira ngo bagendane baziranye.
Indi mpamvu ikomeye yatumye Pawulo yandikira Abaroma, byari ukugira ngo ababwirize hakiri kare atari yabageraho bitewe n’ibintu yumvaga byari i Roma, kuko wari umurwa mukuru w’ingoma ya Roma, abanyamahanga, tutirengangije ibiba mu migi ikomeye. Ibyaha biba ari byinshi bavuga ko mu bategetsi b’i Roma iki gihe bari 15, 14 muri bo bari abatinganyi, abana ntibumviraga ababyeyi, hari byinshi, mu gice cya 1 kijya kurangira, dusoma ko Pawulo yabyumvise bituma ashaka kubandikira.
Imbere mu itorero naho harimo ibibazo
Iri torero bavuga ko ryatangijwe n’abayuda bari baje i Yerusalemu k’umunsi wa Pantekote, barakizwa mu bihumbi bitatu (3000) bakijijwe kuri Pantekote, baragenda batangira itorero. Iki gihe bavuga ko hari abayuda bagera kuri magana ane (400) i Roma benshi bari abacuruzi, itorero ryambere ry’i Roma ryari rigizwe n’abayuda gusa ariko igihe cy’umwami witwaga Kilawudiyo ngo habaho imvururu hagati y’abayuda n’abakristo, Abayuda bose barirukanwa.
Muri bo harimo Akwila na Purisila bahuriye na Pawulo i Korinto, aribo bamuhaye amakuru nyuma yo gupfa kwa Kilawudiyo, abayuda bemererwa kugaruka i Roma harimo n’abakristo b’abayuda basanga abakristo b’abanyamahanga aribo bafite imirimo mu itorero.
Aba bantu bari basanzwe batumvikana, abayuda bapinga abakristo bahoze ari abanyamahanga bitwaje amategeko n’imihango ya kiyuda. Abakristo nabo bavuga ko aribo bakomeye kubera inshingano bahawe nyuma y’uko Abayuda bahunze n’ibindi…, ariyo mpamvu Pawulo yandika nyuma yo kuvuga kubyaha bikorerwa mu murwa hanze, ahindukira kunga abo bantu bose bari mu itorero avuga ko twese hatavuyemo n’umwe twakoze ibyaha ntitwashyikira ubwiza bw’Imana. Pawulo agenda agaruka kuri ayo magambo Abayuda n’abanyamahanga bose kimwe.
Akomeza agira ati “Imana ntiyibagiwe abayuda, nubwo birukanwe ikabyemera ariko izongera ibasubize mu mwanya wabo”.
Uru rwandiko ubwarwo, ni ubutumwa bwavuye mu kanwa ka Pawulo. Ukuze mu gakiza wamenya guhuza isezerano rya kera n’irishya. umaze guhura n’intambara nyinshi, umaze kumenya ubuzima bwa gikristo n’itorero, abwandikaho nko gusubiza ibibazo abakristo benshi baba bibazaho. Uru rwandiko muzasanga yibazamo ibibazo byinshi akanabisubiza.
Incamake y’ubutumwa bukubiye muri uru rwandiko.
Imana irakiranuka ititaye ku biba mu isi. N’ubwo abantu bo ari abanyabyaha ( kugeza Abaroma 3:20), Imana kandi ntabwo yica ahubwo ibabarira abahamwa n’ibyaha. (Abaroma 3:21) n’ubwo abantu badashobora kubaho uko kwera kw’Imana kubisaba mu nzira zabo cyangwa mu nzira z’amategeko (Abaroma 6:1-17) n’ubwo abantu bamererwa nabi kandi bikagaragara ko gucungurwa gutinze (Abaroma 8:18-39) n’ubwo abayuda benshi batizera (Abaroma 9:1-11), Imana yo irakiranuka, kandi ku bw’ubuntu bwayo yaratubabariye.
Kubera izo mbabazi yatugiriye, dukwiye kubaho ubuzima bwerekana ko twakiriye izo mbabazi (Abaroma 12:1-16).
Icyo urwandiko rw’Abaroma rutwigisha.
Rutwigisha ko tudakwiye kwiyiringira, ahubwo twiringire Yesu utanga agakiza. (igice 1-5)
Dukwiye kwigana kwizera kw’Aburahamu; (igice 4). Kwihanganira ibitugerageza, (igice 5:1-11). Dupfe ku cyaha buri munsi, (igice 6:1-7:25). Tugendere mu mwuka iteka (igice 8:1-17). Twizere ko imbere tuzahabwa ubwiza butagereranywa, kandi ko Imana izakura ibyiza mu mibabaro duhura nayo ubu (igice 8:18-39).
Dusenge kandi twamamaze ubutumwa bwiza mu bazimiye, cyane cyane Abayuda (igice 9:1-11:32). Dushimire Imana ku bw’ubwenge n’ubuhanga mu mugambi wo kuducungura (igice 11:33-36).
Impuguro zitari zimwe ku buryo ubutumwa bufite imbaraga kandi bukora mu itorero ndetse no mu isi (igice 12-15). Tugire urukundo ruzirikana bene data umwe, umwe, kandi nitunabasengera tubavuge mu mazina yabo (igice 16).
Source: Bibiliya.com
[email protected]


text:
Hashize imyaka 17 Gitwaza abonanye na Yonggi Cho , yabonanye nawe kuwa 14 Gashyantare 2004. Cho Yavutse ku itariki 14 Gashyantare, mu mwaka 1936 mu mujyi wa Ulsan ho muri Korea y’Amajyepfo, none kandi anapfuye ku 14 Nzeri 2021.
Uko Intumwa Dr Paul Gitwaza avuga amateka ya Dr Yonggi Cho
Uyu mugabo yakoreye Imana mu buryo yitanze wese, ubuzima bwe yabuhaye Imana, yakoreye Imana mu buryo butangaje! Yakijijwe akiri umwana muto afite imyaka 17. Yari avuye mu idini ry’Ababudisite ariko aza kumenya Yesu arakizwa nyuma y’imyaka 17. Hari umwana w’umukobwa wamusuye amubwira ibya Yesu, biramutangaza cyane. Cho icyo gihe yari arwaye igituntu, amenya ko Yesu ashobora kumukiza arizera, cya gituntu kirakira! Ibyo biramutangaza cyane ati’ Ko uyu Yesu akiza, uyu Yesu ari mwiza, uwamubwira n’abandi!’, ni uko yatangiye kugira inyota yo kuvuga ubutumwa.
Muri icyo gihe muri za 1940-1950, iwabo muri Korea hari abasirikare b’Abanyamerika bari mu ntambara yo gucamo Korea kabiri (Iy’amajyaruguru, n’iy’amajyepfo). Yonggi Cho rero yaje kugirana ubusabane n’umusirikare w’umunyamerika, ni we wamwigishje icyongereza arakimenya. Yaje kongera kandi guhura n’umuvugabutumwa w’umunyamerika witwaga Ken Tize, yari akeneye umusemuzi, hanyuma Cho atangira kumusemurira. Kuva icyo gihe aba iruhande rw’umukozi w’Imana Ken, aho ni ho yaje kwinjira mu muhamagaro.
Mu 1956, Yonggi Cho yabonye buruse yo kujya kwiga ishuri rya Tewologiya. Yari yarize amashuri ya segonderi, ariko ntiyashobora gukomeza kubera ubwo burwayi yari afite ndetse n’ubutunzi bwa se bwari bumaze kuzahara, yari amaze guhomba. Cho rero yaje kujya kwiga ishuri rya Bibiliya muri Full Gospel Bible College, muri Seoul mu murwa mu kuru wa Korea y’amajyepfo.
Aho kuri iryo shuri, Cho yaje kuhahurira na Choi Ja-shil, waje kumubera nyirabukwe, niwe baje gufatanya nawe gutangira umurimo w’Imana kandi uyu mubyeyi yaramufashije cyane! Young Cho rero nibwo yaje gutangira itorero rikomeye muri Korea, rizwiho kuba ari ryo rifite abakristo benshi ku isi. Itorero ryitwa Yoido Full Gospel Church (Assemblies of God), ryari rifite abakristo hafi miliyoni. Ni we watangije ibyo gusengera mu rugo mu matsinda mato mato (cellule de prière ) nk’abantu 7, kuri buri tsinda.
Yonggi Cho rero Imana yaramufashije cyane, atangira kujya yigisha mu gikoreya ndetse no mu cyongereza, icyo gihe yaje no kuba umukuru w’ishuri ryari aho. Itorero rye ryarakuze cyane nyuma yo gukira igituntu, icyo gihe Korea yari ikennye cyane!
Imana ihamagarira Cho kuzana abakoreya kuri Yesu, abahoze ari ababudisite kandi koko baraje. Ikindi, Imana yamusabye gusengera abarwayi ndetse n’ibibazo by’abantu, izo mpano nazo yarazikoresheje. Yonggi Cho yaje gusoma ijambo rivuga ngo” Mukundwa ndagusabira ngo ubugingo bwawe bugubwe neza muri byose, nk’uko ubugingo bwawe buguwe neza”. Iryo jambo riramutangaza, ati ese koko burya ’Imana irifuza ko tubaho neza?’ Aho ni ho yatangiye gusengera abantu ngo Imana ibahe uburere, Imana irabikora!
Yonggi Cho yari azi ko mu by’ukuri gukura kw’itorero bigomba guca mu miryango, kandi icyo kintu yaragikoze. Mu mwaka w’1976, yaje gushyiraho minisiteri yitwa Church Growth International (Gukura kw’amatorero mpuzamahanga). Wabaye umurimo ukomeye cyane, kuko yafashije abashumba benshi bagiye batangira amatorero menshi! Aho yabigishaga amahame y’ivugabutumwa, ndetse n’ukuntu abashumba bakorera itorero rikaguka.
Mu 1986, nanone Cho yakoze irindi shami ry’iteramber rishamikiye kuri Church Growth International, ryitwa “Elim Welfare Town”( Umurwa wa Elimu, uteza abantu imbere). Aho yafashije abasaza, babubakira aho baba, n’abandi bose batagira aho baba barubakiwe, yafashije kandi urubyiruko, afasha abatagira akazi buri wese ahugurwa mu byo yize n’ibyo ashobora gukora, Korea iza kuzamuka. Cho ari mu ba ntu bafashije Korea gutera imbere, kandi yasengeye igihugu cyabo kiva mu bukene.
Yonggi Cho yashyizeho umusozi w’amasengesho, aho abantu birirwa/ bakarara basenga[ …Nageze kuri uwo musozi, habamo amazu abantu baza gusenga baturutse isi yose, basenga amanywa na nijoro kugira ngo Korea itere imbere ive mu mivumo] Paul Gitwaza.
Mu 1988 Yonggi Cho, yashinze ikinyamakuru gikomeye mu gihugu kuko nicyo cyazaga ku mwanya wa kabiri, kitwa “Kukmin Ilbo”. Gitwaza ati” Icyo kinyamakuru ndakiza kuko igihe nageze yo nakiriwe n’abanyamakuru bacyo, umunsi nasohotse nasanze amafoto yanjye ari ku ma Billboard ndatangara!, nti ese aba bantu ni uku bakomeye gutya! N’inzu y’icyo kinyamakuru yari inzu ihambaye cyane mu mazu maremare akomeye hano muri America”
Kuva mu 1992-2000, Yonggi Cho ni we wari uyoboye World Assemblies of God Fellowship , ku isi yose. Kuva mu mu 1998, yagiye ahagararira imiryango myinshi yaba iya gikrsto, cyangwa n’indi itandukanye. Mu mwaka w’2008, yeguye ku buyobozi bw’itorero hasigara hayobora uwo yabyaye mu mwuka witwa, Young Hoon Lee .
Dr David Yonggi Cho yamaze gusanga Yesu (Kwita Imana) ku imyaka 85 (1936-2021), yazize indwara ya Stroke ikunze kwibasira ubwonko. Ni mu gihe kandi umugore we Sung-Hye Kim, nawe yari aherutse kwitaba Imana mu kwezi kwa Gashyantare 2021.
Yonggi Cho azibukwa nk’uwagize uruhare mu gushyiraho amahame atuma amatorero yaguka, azibukwa nk’uwakoreshejwe n’Imana ibitangaza hirya no hino ku isi, yasengeye abantu benshi bakira indwara. Azibukirwa kandi nk’uwagize uruhare rukomeye mu gukura abantu mu bukene, bakava aho bari, bakagira n’aho bagera.
Reba hano uko Dr Paul Gitwaza asobanura amateka ya Yonggi Cho


text:
Rick Warren ni umupasiteri w’umunyamerika akaba n’umwanditsi w’ibitabo uzwi ku isi yose
Uyu munsi ni uwa gatatu , ariko kubera ko isomo ry’umunsi wa gatatu ari rirerire tuzaritanga mu bice bibiri iki gice ni icya mbere ku isomo ry’umunsi wa gatatu rifite umutwe witwa « Ni iki kigenga ubuzima bwawe ? »
Naritegereje nsanga inkomoko yo kurushanwa kose ari imbaraga zo kwifuza n’ishyari(Umubwiriza 4:4)
Umuntu utagira intego y’ubuzima ni nk’imodoka itagira deregisiyo, ni igishushungwa , ntacyo ari cyo, si umuntu. (Thomas carlyle)
Ubuzima bw’umuntu wese bugira ikibugenza. Kugenga ikintu ni ukukiyobora, ukagitegeka aho kijya, ukacyereka inzira. Waba ugendesha imodoka, waba ukubita umusumari uwinjiza mu rubaho, waba utera umupira , uba utanga icyerekezo, ukagenzura, ukerekeza iyo kigana . None se ubuzima bwawe bwo bugengwa ni iki?
Ubu aka kanya usoma aya magambo, ushobora kuba ufite ikibazo, ikintu kikuvuna cyangwa akazi ugomba kurangiza none,, akaba ari cyo kirimo kugukoresha. Ushobora kandi kuba ukoreshwa n’ibintu byakubayeho kera ukaba ukibyibuka cyangwa ikintu uhora wikanga cyangwa ibyo wemera utarabitekerejeho. Hari ibintu, ibitekerezo cyangwa amarangamutima menshi bishobora kugenga ubuzima bwawe.
Dore ibintu bitanu nabonye bigenga ubuzima bwa benshi:
1. Abantu benshi bagengwa n’umutima ubacira urubanza. Bene abo bamara ubuzima bwabo bwose bicuza ibyo bakoze , bagerageza guhisha isoni z’amateka yabo. Abantu bagengwa n’umutima ubacira urubanza ni imbata z’ibyo bibuka. Baba baremereye ibyahise bikagenga iby’ejo hazaza. Baba barishyize mu gihano batabitekereje ,bakivutsa ibyiza bari kuzageraho byose. Ubwo Kayini yakoraga icyaha,umutima urubanza wamutandukanyije n’Imana,amaherezo Imana iramubwira iti"Genda uzaba igicamuke n’inzerezi mu isi" Itangiriro 4:12 Abantu benshi ni uko babayeho muri iyi minsi, bagenda mub buzima nk’inzerezi batagira intego.
Ibihe byashize ni byo byatugize uko turi ubu,ariko si ngombwa ko tuba imbata z’amteka yacu. Ntabwo imigambi y’Imana itangirwa n’ibyo wanyuzemo. Uko Imana yafashe umwicanyi witwa Mose ikamuhinduramo umuyobozi ukomeye, igafata umunyabwoba nka Gideyoni ikamuhinduramo intwari idatinya, ni ko ishobora kugukoresha ibintu bihambaye mu minsi usigaranye yo kubaho. Guha abantu itangiriro rishya Imana yabigize umwuga ! Bibiliya iravuga ngo “Mbega amahirwe y’umuntu wababariwe ibyaha!... Mbega umugisha w’umuntu watuye Ibyaha bye Imana ikamukurqaho urubanza” Zaburi 32:1
Abantu benshi bagengwa n’inzika n’umujinya. Bene abo biziritse ku byabakomerekeje kandi ntibashake kubyibagirwa. Aho kugira ngo bareke agahinda bababarira ababahemukiye, ahubwo bakora bagacunda mu bitekerezo byabo. Abantu bamwe bagengwa n’inzika “bagafunga”umujinya bakawuhisha mu nda,abandi “bagatomboka” umujinya bakawutura ku bandi. Iyo myitwarire yombi yonona ubuzima kandi ntawe igirira akamaro.
Inzika ikugirira nabi kurusha uko igirira nabi uwo warakariye. Uwaguteye kurakara ashobora kuba atacyibuka ko yakubabaje akaba yikomereje ubuzima naho wowe ugakomeza gushengurwa n’intimba, wiziritse ku byahise.
Reka nkubwire: Abakugiriye nabi mu gihe byahise ntibashobora gukomeza kukubabaza keretse iyo wihambiriye ku mubabaro baguteye kubwo kubika inzika. Ibyahise byarahise , nta gishobora kubihindura. Nta kindi ubusharire bukumarira uretse kukwicisha umubabaro gusa. Iga kwigirira neza, ibyakubayeho ubikuremo isomo hanyuma uve mu mujinya. Bibliya igira iti “Umujinya wica umupfapfa kandi ishayri ryica ubuze ubwenge” Yobu 5:2
2. Abantu benshi bagenwa n’ubwoba. Ubwoba bwabo bushobora kuba ari ingaruka zo guhahamuka, bushobora kuva mu kwiha intego zidashoboka, bushobora kuba ingaruka zo guhahamuka, bushobora kuva mu kwiha intego zidashoboka, bushobora kuba ingaruka yo kuba wararezwe n’ababyeyi b’abanyagitsure cyane cyangwa se bukava mu mikorere bwite y’amaraso yawe. Inkomoko iyo yaba ari yose, abantu bakoreshwa n’ubwoba badindira muri byinshi bashoboraga kugeraho kubera gutinya kubigerageza. Usanga kenshi bagenda bigengesereye, bagatinya guhindura ibintu kandi iteka bakagerageza kugendera mu byo bamenyereye.
Ubwoba ni nka gereza uba wifungiyemo kandi buzakubuza kuba icyo Imana yashakaga ko uba cyo. Ni ngombwa rero kubuhagurukira ukaburwanya ukoresheje intwaro yo kwizera n’urukundo. Bibiliya iravugango “Mu rukundo ntiharimo ubwoba. Kuko ubwoba buhambira umuntu , ubuzima burimo ubwoba bwaba ubwoba bw’urupfu cyangwa guirwaho iteka bwerekana umuntu utaratunganywa mu rukundo” 1Yohana4:18
3. Abantu benshi bagengwa n’urukundo rw’ibintu. Inyota yo kugwiza ibintu ni yo ihinduka intego y’ubuzima bwabo. Iyo rukuruzi yo gushaka kurundanya ibintu ikomoka mu kwishuka ko ningira ibintu byinshi bizanyongerera umunezero, gukomera, gutuza mu mutima ariko ibyo bitekerezo uko ari bitatu byose ni ukwishuka. Ibintu utunze bitanga umunezero w’igihe gito. Kuko ibintu byo bidahinduka, tugeraho tukabirambirwa tugatangira kwifuza ibishya, ibinini kurutaho cyangwa se ibibirusha kuba bigezweho. Ni ukwibeshya gukomeye kwibwira ko gutunga ibintu byinshi bizanyongerera gukomera. Kugira agaciro no kugira ubutunzi ni ibintu bibiri bitandukanye. Ntabwo agaciro kawe kava mu byo utunze, kandi Imana yo ivuga ko ibiruta ibindi mu buzima Atari ibintu !
Ikindi kinyoma gisakaye mu buzima ni ukwibwira ko kugira amafaranga menshi bizampa gutuza mu mutima. Siko biri. Ubutunzi bushobora kuyoyoka mu mwanya muto kubera impamvu zitandukanye kandi udafiteho ubushobozi. Umutekano nyakuri ntahandi wawukura keretse mu kugirana imibanire myiza n’Imana kuko byo ntagishobora kubikwambura.
4. Abantu benshi bagengwa no gushaka gushimwa.Bene abo bemerera ibyifuzo by’ababyeyi, abo bashakanye, abana, abarimu cyangwa inshuti zabo kuba ari byo bigenga ubuzima bwabo. Hari abantu bakuru benshi bakirwana intambara yo kunezeza ababyeyi batanyurwa. Abandi batwarwa n’igitugu cyo kwishushanya n’urungano, bagahora bahangayikishijwe n’ibyo abandi babatekerezaho. Ikibabaje ni uko ba nyamujya iyo abandi bagiye, akenshi babigwamo.
Ntabwo nzi amabanga yose ageza abantu ku butsinzi ariko hari inzira imwe itayoba yo kurangiza nabi, ni iyo gushaka kunezeza abantu bose. Iyo ugengwa n’ibitekerezo by’abandi bituma udashobora kugendera mu migambi Imana ifitiye ubuzima bwawe. Yesu yaravuze ati “ Ntushobora gukeza abmi babir” Matayo 6:24
Hari izindi mbaraga zishobora gutegeka ubuzima bwawe ariko zose ntaho zikugeza uretse gupfusha ubusa imbaraga zawe, guhangayika nta mpamvu no kugira ubuzima butagira icyo bukugezaho. Uru rugendo rw’iminsi mirongo ine ruzakwereka uburyo bwo kugira ubuzima bufite intego- ubuzima buyoborwa, bugengwa kandi buyobowe n’imigambi y’Imana. Nta kintu kirusha agaciro kumenya imigambi y’Imana ku buzima bwawe, kandi ntacyashobora gusimbura igihombo giterwa no kutayimenya, yaba kugera ku byo ugambirira , ubukire, kumenyekana cyangwa kwinezeza. Ubuzima budafite intego ni nk’urugendo rutagira iyo rukujyana, ni ugukora ntacyo ugamije, ni uruhererkane rw’ibintu bitagira impamvu. Iyo ubuzima budafite intego buhinduka impfabusa,bukaba amanjwe kandi ntibugire icyo bukugezaho.
IBYIZA BY’IMIBEREHO IFITE INTEGO
Hari ibyiza bitanu nyamukuru biva mu kugira ubuzima bufite intego:
Kumenya intego y’ubuzima bwawe bibuha agaciro. Twemerewe kugira agaciro, niyo mpamvu usanga abantu rimwe na rimwe bakoresha uburyo budahwitse nko kuraguza cyangwa ibiyobyabwenge ngo barebe ko bamenya iyo bagana. Iyo ubuzima bwawe bufite agaciro, ushobora kwihanganira ibikubaho byose ariko iyo nta gaciro wabuhaye n’utuntu duto duhinduka umusozi. Umusore umwe wari mu kigero cy’imyaka makumyabiri yaranditse ati “numva ntacyo mvuze kuko maze igihe ndwanira kureba ko nagira icyo mba cyo, ikibabaje ni uko ntazi n’icyo nshaka kuba cyo. Ubu mbona bucya nkabona bwira.Nizerako ko umunsi umwe nimpishurirwa intego y’ubuzima bwanjye, ari bwo nzatangira kumva ndiho by’ukuri”.
Ubuzima butarimo Imana ntibugira intego, kandi ubuzima butagia intego ntibugira gaciro. Kandi iyo ubuzima bubuze agaciro, ntibugira umumaro nta n’ibyiringiro bhutanga.
Muri bibiliya, abantu benshi bagiye bavuga kuri ubwo buzima butagira ibyiringiro. Yesaya yigeze kwitotomba agira ati “Naruhijwe n’ubusa, amaboko yanjye yapfuye ubusa nyakoresha ibitagira umumaro” Yesaya 49:4, akarangiza agira “ Kubaho kwanjye ndakuzinutswe sinshaka kurama, ndekera ukwanjye kuko iminsi yanjye ari ubusa” Yobu 7:16. Akaga gakomeye gashobora gashobora kugwirira umuntu si ugupfa, ni ukubaho ufite ubuzima butagira aho bukuganisha. Ibyiringiro ni ngombwa mu buzima bwawe nk’uko ukenera umwuka wo guhumeka n’amazi yo kunywa. Ukenera ibyirngiro kugira ngo ushobora guhangana n’ibibazo by’ubuzima. Dr Bernie Siegl avuga ko ashobora kumenya amurwayi wa kanseri uzakira amubajije ikibazo kimwe gusa ngo “Ese wumva ushaka kubaho ukageza ku myaa ijana ?” Abazi neza ko ubuzima bwabo bufite intego kenshi bagiye basubiza ngo “yego” kandi kenshi nibo bashoboye gukira. Ibyiringiro bizanwa no kuba ufite intego.
Niba wajyaga wumva uraho gusa utagira ibyiringiro, komera ! Impinduka zikomeye zigiye gutangira mu buzima bwawe niwiyemeza gutangira kubaho ubuzima bufite intego. Imana irakubwira ngo “Nzi ibyo nibwira nzakugirira… Mbafitiye imigambi y’ibyiza si iyo kubagirira nabi. Nzabarema umutima kandi mbahe ibyiringiro by’ibyo muzabona hanyuma” Yeremiya 29:11. Ushobora kuba wumva uhanganye n’ibibazo bidashobora kubona ibisubizo, ariko bibiliya iravugango “Imana ishobora gukora ibiruta cyane ibyo dusaba ndetse n’ibyo twibwira- ni ukuvuga ibiruta cyane ibyo dusengera, twifuza, dutekereza cyangwa twizerera” Abefeso 3:20
Tuzakomeza ubutaha kuko isomo ryagenewe uyu munsi ritarangiye kubera kuba rirerire


text:
Mu ijoro ryo kuri uyu wa Kane tariki 19 Ukwakira 2017 ni bwo Bishop Rugagi Innocent uyobora itorero Redeemed Gospel church yagarutse mu Rwanda avuye i Burayi atangaza ko ahakuye izindi mbaraga.
Ahagana isaa tanu n’iminota 34 z’ijoro ni bwo Bishop Rugagi Innocent yageze i Kanombe ku kibuga cy’indege, gusa akihagera abakristo be bari bagiye kumwakira ntabwo bahise bamubona dore ko bakomeje kumutegereza ko aza mu gihe we yari yahageze kare, nyuma y’iminota nk’itanu bakaza kumubona ahagaze iruhande rw’imodoka yagombaga kumugeza mu rugo, bagaherako bamusanganira bakamusuhuzanya urukumbuzi rwinshi.
Bishop Rugagi Innocent yabwiye abanyamakuru ko ashima Imana kuba ageze mu Rwanda amahoro. Yashimiye Imana yabanye nawe mu rugendo rw’ivugabutumwa amazemo iminsi ku mugabane w’uburayi aho yabashije kujya mu bihugu bitandukanye birimo u Bubiligi, u Busuwisi n’u Bufaransa.
Mu giterane yakoreye mu Bubiligi ari naho yahereye ngo hari hateraniye abaturutse mu bihugu bigera kuri bine aho abantu bagendaga ibirometero 300 bari mu modoka banyotewe no kumva amagambo y’Imana anyura muri Rugagi. Yavuze ko ari ubwa mbere azengurutse uyu mugabane yamamaza Yesu, gusa ngo si ubwa nyuma kuko iyi nshuro ibaye urufunguzo rugiye gutuma habaho ubumwe ku banyarwanda n’abatuye i Burayi. Yagize ati:
Bari bafite inyota nyinshi kubona umuntu agenda ibirometero 300 yitwaye mu modoka,Imana yarabivuze irabisohoza. Iyi tour ni yo ya mbere nkoze, gusa ni rwo rufunguzo rugiye gutuma habaho connection ikomeye cyane ku batuye muri Europe n’abatuye mu Rwanda ni itangiriro ryiza kandi ryagaragaje isura nini cyane ikomeye.
Bishop Rugagi avuga ko akuye izindi mbaraga i burayi
Bishop Rugagi Innocent uzwiho gukora ibitangaza aho asengera abantu barwaye indwara zitandukanye, bamwe muri bo bagatanga ubuhamya bagahamya ko bakize, yatangaje ko akuye izindi mbaraga i burayi na cyane ko yasanze abanyaburayi bafite inyota nyinshi y’ijambo ry’Imana. Kugaruka kwe mu Rwanda ngo bigiye gutuma arushaho kwegera Imana no kuyinginga cyane. Yagize ati:
Nagarutse amahoro, kugenda ni ukwiga, kandi iyo ugeze ahantu hari ibyo ukurayo kandi hari uko winjira mu zindi mbaraga bitewe n’inyota wasanze abantu bafite, ni ukuvuga ngo kugaruka kwanjye bigiye gutuma nongera gusenga kugira ngo inyota abatuye i burayi bafite babone ko turi kumwe kandi nabo babone ibisubizo by’amasengesho tubasengera ndetse n’ibyo dukora byose babiboneremo umuti ni cyo nifuza.
Yahawe impano y’imodoka izahabwa abakozi ba TV7.
Ku munsi wa kabiri w’ivugabutumwa yakoreye iburayi, Bishop Rugagi yahawe impano y’imodoka na Bishop David wari wamutumiye i Bruxelles, amubwira ko nubwo afite izindi modoka nyinshi ariko ko yakwakira iyo mpano kabone nubwo yayiha abakozi ba Tv7 bakajya bayikoresha mu ivugabutumwa. Yagize ati: “Nahawe imodoka (Benze Classic C220) ku munsi wanjye wa kabiri, nayihawe n’umushumba w’itorero ryari ryantumiye nyuma yo gufashwa cyane.“ Bishop Rugagi yavuze ko mu gihe cya vuba iyo modoka izaba yageze mu Rwanda ndetse ngo bitarenze ukwezi kwa 11 izaba yahageze.
Iyi modoka ni yo Bishop Rugagi yahawe nk’impano
Bishop Rugagi avuga ko yahagurukije abafite ubumuga bw’ingingo
Mu minsi amaze i Burayi, Bishop Rugagi avuga ko Imana yamukoresheje ibitangaza, agasengera abantu bagakira indwara zitandukanye. Yavuze ko hari uwo yasengeye wari ufite ubumuga bw’ingingo atabasha kugenda, hanyuma agakira agata imbago. Si ibi gusa ahubwo ngo hari benshi bahembutse mu buryo bw’Umwuka. Kubera uburyo wabonaga asa nk’unaniwe, ntihabonetse umwanya uhagije wo kumubaza ibibazo byinshi.
Bishop Rugagi hamwe na bamwe mu bagiye kumwakira
Bishop Rugagi hamwe na Pastor Mathias (hagati)
Bishop Rugagi aganira n’abanyamakuru


text:
Igitondo utangiye neza niryo pfundo ryo kugira umunsi mwiza ndetse w’ingirakamaro k’ubuzima bwawe. Tugiye kubabwira amakosa ukwiye kwirinda gukora ako kanya ugikanguka kuko ashobora gutuma wirwa nabi.
1.Gusasa ako kanya ukimara Kubyuka
Tutitaye ko kuva tukiri bato batwigishije ko uba ugomba gusasa uburiri ako kanya ukimara kubyuka, ntabwo mugomba kubikora. Abahanga mubumenyi bemeje ko haba hari imyanda mito mito igera kuri ½ cya miliyoni mu buriri bwacu. Iyo ushashe uburiri ukibyuka, ntabwo bituma umwuka n’ubukonje bidakenewe biva mumashuka. Ibi rero biteza GreenHouse effects, ariko gukora imyuka ihumanya muburiri. Ubwo rero kugira wirinde iyi myanda ikorwa igihe uhise usasa, ugomba kureka ibyo warayeho bitatanije nuko ugakingura idirishya nko mugihe cy’iminota 30 umwaka mwiza wo hanze ukinjira munzu.
2.Kuguma muburiri uri kuri SmartPhone
Hafi abantu bose ntibajya bashaka gushyira kure SmartPhones zabo, buri wese aba yumva yayiyegereza buri gihe. Usanga twirirwana nazo umunsi wowe, ndetse tukazishyira no mumashuka nijoro. Ni byiza ko igihe igiye kuryama Telefone uyishyira muri Airplane mode. Ibi bizatuma itagukangura kubera Notifications zitandukanye. Mu gitondo tugikanguka ako kanya, dufungura amaso icyambere dukora ari ukureba muri Telefone tureba Message batwoherereje cyane kuri Social Networks harimo nko kuri Whatsapp, facebook, instagram ndetse na Emails. Gusa iki ni igitekerezo kibi. Ni byiza kubyuka wumva utuje ndetse utekanye. Nibyiza ko mugihe ukangutse utagomba gukora kuri Telefone yawe mbere y’iminota 30. Ibi bizatuma usinzira neza nijoro kandi bigufashe gutangira imirimo y’umunsi neza kandi n’ingufu nyinshi.
3.Kwanga kunywa amazi mugitondo
Abantu benshi barabizi ko bisabwa ko banywa ikirahuri kimwe cy’amazi meza kandi asukuye buri gitondo. Gusa n’ababikora babikora bigoranye. Ikirahuri kimwe cyamazi unyoye munda ntakintu kirajyamo, ntikiringaniza gusa amazi mumubiri ndetse kinatuma amazi atembere neza, ahubwo kinatuma imyanda iri mumpyiko ibasha gusoka neza kuburyo buboneye.
4.Kunywa kawa mugitondo
Abantu benshi banywa ikawa nk’uburyo bwo kongera imbaraga mumubiri. Mu gitondo, umubiri uba ufite stress kandi kawa iba yifitemo Cortisol yongerera umbiri stress. Umuco wo kunywa kawa mu gitondo, uzatuma uba umunebwe ndetse umubiri wiyumvemo ubwoba. Iki kinyobwa giteza ibibazo iyo ugifashe mugihe mugifu ntakintu kirajyamo. Ubwo rero, mumasaha 3 ukimara kubyuka byaba byiza uretse kunywa ikawa.
5.Kwanga gufata Breakfast
Abantu benshi bakunze kuryamira, nyuma bakabyuka vuba vuba batinze, nuko bagatekera ibintu byose bahita bajya kukazi cyangwa mumirimo itandukanye bigatuma badafata ibyo kurya bya mugitondo, bakaza kurya bwakeye ngo mugitondo bumvaga badashonje. Ese kuki batatakaza igihe mugitondo barya? Ibi ni ukwibeshya cyane, mumasaha 2 ya mugitondo ukimara gukanguka, ni ngombwa gufata ibyo kurya kandi bifite ingufu cyane. Si ngombwa ko wumva ushonje kugira ufate Breakfast ihagije mu gitondo. Impamvu uba ugomba kurya nuko umubiri uba wakoresheje ½ cya Calories. Calories ni ingufu dukura mubyo tuba twariye. Mugihe utariye ngo ubone ingufu zihagije, umubiri wawe ntushobora kubona uburyo bwiza bwo gukoresha ibice by’imbere mumubiri wawe ndetse no gutuma ubushyuhe mumubiri wawe buguma kukigero kiringaniye. Ibi bikaba cyane mukugira imirimo uri buze gukora kumunsi uze kuyikorana ibakwe ndetse n’ingufu zihagije.


text: Itorero Urebye kwaguka kwabaturage gatolika no kwiyongera mubukerarugendo mu kirwa cya Samui, Suratthani. Mariya Ubufasha bw'itorero rya gikristo hanze ryakozwe muburyo bukomatanyije bwo gusenga, amababa y'inguni n'imirasire y'Umwuka Wera. Umwanya w'imbere, umutekano nko mu nda ya nyina. Ukoresheje urumuri rurerure kandi rugufi rwumucyo hamwe nuburemere bunini buremereye bwurumuri rwamabuye rukora mu cyuho cyumucyo rwubatswe kugirango habeho igicucu gikomeza guhinduka nigihe ariko kigumana ubwiza bwimbere. Mugabanye imitako yikigereranyo no gukoresha ibintu bisanzwe nkamahoro yoroheje yo mumutima mugihe usenga.


text:
Nubwo hari igihe byigeze kubaho abantu bumva ko kubyibuha ukanarenza urugero ari ubukire no kwihaza mu birirwa, kuri ubu benshi bari mu nkubiri yo kuringaniza ibiro byabo, dore ko kugira ibiro bitajyanye n’uko ureshya biri mu bitera ibibazo binyuranye harimo umuvuduko ukabije w’amaraso, diyabete, indwara zifata mu ngingo n’ibindi binyuranye.
Nyamara nanone bamwe babikora nabi cyangwa se ugasanga ntibakurikiza neza inama bagirwa, nuko bakazibeshyera ko zidakora cyangwa bati ubanza jyewe ntateze kugabanyuka.
Muri iyi nkuru twaguteguriye ibyo ukwiye kuzirikana niba wifuza ibiro bijyana n’uko ureshya.
1. Sigaho kwifuza kugabanyuka mu minsi micye
Usanga benshi bifuza kugabanya ibiro baba bifuza ko byibuze mu cyumweru kimwe baba babonye impinduka igaragara. Ibi si byiza kuko uko bigabanyuka byihuse no kugarukaho biroroha. Uburyo bwiza ni ugukora gahunda ituma ugabanya ibiro bicye bicye, byaba byinshi ntibirenge 1/2kg mu cyumweru, ni ukuvuga ibiro 2 mu kwezi
2. Ntuzigere na rimwe wiyicisha inzara
Benshi bumva ko kutarya bizabafasha gutakaza ibiro vuba, ugasanga bahisemo kurya rimwe ku munsi cyangwa bakanabyihorera bagafata icyo kunywa gusa. Aha uba wibeshye kuko kutarya bituma umubiri nawo ukora gacye ngo udatakaza byinshi kandi kugirango ugabanye ibiro bisaba ko umubiri utwika ibinure byinshi. Rero komeza urye nk’uko bisanzwe, ndetse ntuzanasimbuke ifunguro na rimwe, igihe cyose wumvise ushonje urye, ahubwo umenye ibyo ugomba kurya n’ibyo wirinda kuko niho hari izingiro. Kunanuka bisaba gutwika calorie ziruta izo winjije ntibisaba kwiyiriza uburasa cyangwa kuburara
3. Menya ibyo urya n’ibyo utarya
Aha niho ha mbere hagora benshi. Kuri ubu byabaye ubucuruzi aho usanga umuntu akubwira ati iyi product ifasha kunanuka, aya majyani ni meza ku wifuza gutakaza ibiro, ibi binini ni uko, cyangwa akaguha gahunda y’imirire ukishyura, ariko se uzi neza koko ko uwo muntu ibyo akubwira abisobanukiwe, yabyize? Ubu na youtube yaba huzuye video zinyuranye, aho bamwe babikora bishakira umubare w’ababakurikirana batitaye ku cyo bimarira ababireba. Rero kumenya neza ibyo ukwiye kurya no kutarya ni byo bya mbere mu kuringaniza ibiro.
Gusa muri macye, ifunguro ryawe ribe rikungahaye ku mbuto n’imboga. Ribe rikize kuri poroteyine kuko zitera guhaga kandi utariye byinshi aha twavugamo amagi, inkoko, ibyo mu nyanja, amata n’ibiyakomokaho. Gendera kure ibigurwa bitetse biva mu ganda, imitobe igurwa ikoze, ureke isukari n’ibyo yongewemo. Ibinyampeke ufate ibyuzuye, nk’umugati w’ikigina cyangwa se umutsima w’ingano. Izi ni ingero, byose ntitwabivuga muri iyi nkuru
4. Buri munsi fata ibitwika ibinure
Niba warabwiwe ko amafunguro amwe afasha umubiri gukorna ingufu, ntabwo bakubeshye. Aya mafunguro uyafate mu mutwe, byibuze buri funguro ntihakabureho rimwe muri yo: urusenda, tangawizi, the vert, amagi, indimu, tungurusumu n’amata yakuwemo amavuta (mu kinyarwanda cyiza tuyita amacunda, low-fat milk).
5. Ibuka kunywa amazi menshi
Amazi ni ingenzi kandi nushaka mu kuyanywa uvangemo indimu cyangwa tangawizi. Unywe menshi cyane cyane mbere ya buri funguro ho iminota 30. ibi bituma umubiri ukora vuba kandi bituma utarya byinshi.
6. Ntukibagirwe siporo
Gukora siporo nubwo byonyine bigoye kuba byagufasha gutakaza ibiro ariko iyo ubihuza n’izindi gahunda bifasha umubiri wawe kugenda uringanira, ndetse ukanakomera. Byibuze amasaha hagati y’abiri n’atatu mu cyumweru, ni ukuvuga iminota nka 30 ku munsi. Ibi binakuraho stress n’ibindi byabangamira umubiri wawe. Ukibuka kunywa amzi cyangwa kurya imbuto nyuma ya siporo.
7. Ryama byibuze amasaha 7 nijoro
Ubushakashatsi bwerekana ko abantu badakunze kuryama babyibuha kurenza abaryama amasaha ahagije. Iyo uryamye umubiri ni bwo ubona akanya ko gukora neza, gusohora imyanda muri wo no kwisana. Ibi byose bifatanyiriza hamwe kugabanya ibiro. Icyakora nanone kuryamira na byo si byiza. Amasaha hagati ya 7 na 8 niyo meza.
Rero niba ushaka kuringaniza ibiro byawe, ni byiza kubahiriza ibivuzwe haruguru


text:
Urwego rw’Igihugu rw’Imiyoborere [RGB] yamaze gushyiraho abayobozi bashya b’inzibacyuho muri ADEPR bagiye kuyobora itorero mu gihe kingana n’amezi 12 guhera kuwa 08/10/2020, ariko gishobora kongerwa.
Komite Nyobozi yashyizweho:
Mu bashyizweho harimo Pasiteri NDAYIZEYE Isae wagizwe umuyobozi mukuru uzanahagararira ADEPR mu mategeko.
Pastor Rutagarama Eugene yagizwe umuyobozi wungirije
Pastor Budigiri Herman agirwa umuhuzabikorwa .
Umuhoza Aurelie agirwa ushinzwe umutungo,imari n’imishinga
Gatesi Vestine agirwa ushinzwe abakozi n’ubutegetsi.
Bahawe inshingano zo kuvugurura umuryango no gukora igenzura ry’umutungo n’ibikorwa bya ADEPR.
Iyi komite yahawe inshingano zirimo:
1.Kuvugurura imiyoborere,amategeko,inzego z’imiyoborere n’inzego z’imirimo ndetse n’inzego z’imikorere n’imikoranire muri ADEPR.
2.Gushyiraho uburyo buhamye kandi butanga umuti urambye wo kubaka ADEPR.
3.Gukoresha igenzura [audit] ry’imikorere,abakozi n’umutungo bya ADEPR kugira ngo rifashe muri ayo mavugurura.
4.Kwemeza no gushyira mu bikorwa amavugurura ya ADEPR
Kuwa 02 Ukwakira 2020,nibwo Urwego rw’Igihugu rw’Imiyoborere (RGB) rwafashe icyemezo cyo gukuraho inzego z’ubuyobozi z’itorero rya ADEPR kubera ibibazo byinshi byari biririmo.
RGB yasobanuye ko iki cyemezo cyafashwe mu rwego rwo gukemura ibibazo by’imikorere mibi n’amakimbirane bimaze iminsi mu buyobozi bwa ADEPR.
Inzego RGB yahagaritse guhera kuwa 02 Ukwakira 2020 ni Inteko Rusange,Inama y’ubuyobozi,Komite Nyobozi(biro),Komite Nkemurampaka.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
Ndashimira Imana Ishoborabyose yagize icyo ikora ku bibazo byari bimaze iminsi mu Itorero rya ADEPR, ndashimira Ubuyobozi bwiza bw’Igihugu cyacu dufite burajwe ishinga no gukumira amacakubiri, umwiryane, ubwikanyize ndetse n’ikintu cyose cyakongera kuba gatanyamiryango-nyarwanda;
Inama ntanga ku muti urambye w’itorero ADEPR:
1. Kugabanya imishahara (amafaranga niryo pfundo ry’ibibazo biri muri ADEPR); abayobozi b’itorero usanga buri gihe bashaka kwigereranya n’abayobozi bandi basanzwe yaba aba Leta cyangwa abikorera, bakibagwirwa ko bitandukanye kuko icyo bita imishahara yabo ituruka mu baturage banakennye cyane baba bigomwe ngo reka ntange ituro n’icyacumi, ngira ngo niho imishahara yabo iva, naho Leta cg abikorera imishahara iva mu misoro akenshi iyo misoro n’inyungu y’icyakozwe.
2. Hashakwe uko buri rurembo /Region rwagira ubuzimagatozi, hejuru ku rwego rw’Iguhugu/Representation hajye amafaranga make cyane, amafaranga azamuka agabanywe abe make cyane ashyirwe mu bikorwa biteza imbere imibereho myiza y’abaturage (kubaka no kuvugurura amashuri, amavuriro, kwita ku batishoboye muri rusange…;
3. Mbisubiremo amafaranga azamuka agabanuke hejuru hajyeyo make cyane, igihe cyose umushahara w’umuvugizi ari amamiliyoni ntabwo intambara zizashira.
4. Ikindi kirunga gishobora kuzaruka muri Compassion zishamikiye kuri ADEPR, abapasiteri bamwe bagize imishinga bashinzwe akarima kabo bafatanyije n’abayobozi (Directeurs) b’iyo mishanga- imishinga ya Compassion igenzurwe, ihabwe inama, abakora nabi bafatirwe ingamba;
5. Mukoreshe software ishyirwemo ibibazo by’abantu bose baba aba ADEPR, baba abandi banyarwanda bose baharanira iterambere, ibibazo byose byandikwe, nyuma muzasure Uturere twose, nibura buri Karere mugashyiremo amasite 2 kugira ngo nibura muhure n’abapasiteri, abadiyakoni, abikorera nibura buri site mwahuriyeho mwakire abantu 100, ibyo bitekerezo bizabafasha gukoosra amakosa menshi n’imitego yakunze kugwamo benshi.
6. Mwe kwibagirwa ko muri mu Isi, ibigusha, ibisitaza birahari, mwebwe icyo tubasaba mwirinde kuba ibigusha cyangwa ibisitaza kuko Bibiliya ivuga ngo ubizana azabona ishyano.
7. Abakozi b’Itorero kandi nibegere Intama, hari abashumba b’uturere baboneka mu Turere bashinzwe incuro 4 mu kwezi gusa, ab’amaparuwasi abenshi ni abasaza (ntabwo nshatse kurwanya abasaza nibo baharuye inzira) ariko ubona bamwe muri bo, basa nk’abataye inshingano zabo batakiboneka mu murimo;
8. Abahabwa inshingano z’Ubuyobozi bakagombye kuba nibura bafite imyaka 45 kandi nibura amaze mu kagiza nibura imyaka 10, uyu muntu aba akuze, aba afite experience.
9. Hari abantu bameze nk’ibihazi mu madini n’amatorero yose usanga bagamije gusenya gusa, abo bantu nabo bakwiye kuvugutirwa imiti!
Mukomere/musenge natwe turabasengera!


text:
01/7/1962
Tariki ya mbere Nyakanga, Ubwigenge mu Rwanda
By Padiri Athanase Mutarambirwa on 2 juillet 2016
U Rwanda rumaze imyaka mirongo itanu n’ine rwingenga. Nta muntu ugomba kuruvogera yaba ava i mahanga cyangwa se umwenegihugu wakwibeshya ko yakwigarurira byose ngo arutegeke nk’aho rutagira banyirarwo. Ubundi ubwigenge bw’igihugu ni ukwibohora kikava ku ngoyi n’agacinyizo k’umunyamahanga cyangwa agatsiko kaba kagikandamije, maze abenegihugu bakabona bakisanzura iwabo. Ni ukugira ubusugire n’ubwigenge busesuye, maze igihugu kikayoborwa […]
Posted in Ahabanza, Amakuru | Tagged 01/7/1962, Athanase Mutarambirwa, Rwanda indépendance


text:
Ibyabanyeshuli byasubiwemo : Minisiteri y’Uburezi yatangaje amabwiriza mashya agenga kwimura gusibiza no kwirukana
Kuri uyu wa gatandatu tariki ya 22 Gashyantare, Minisiteri y’Uburezi (MINEDUC) yatangaje amabwiriza mashya agenga kwimura, gusibiza, kwirukana ndetse no guhindurira ishuri abanyeshuri mu byiciro binyuranye
Dr. Eugène Mutimura, yandikiye abayobozi b’uturere twose, abasaba gutangira gukurikiza amabwiriza mashya agenga uburyo bwo kwimura abanyeshuri, kubasibiza, kubirukana ndetse no kubahindurira ishuri.
Muri ayo mabwiriza, hagaragaramo ko hagiye gushyirwaho akanama gashinzwe kwimura,gusibiza no kwirukana abanyeshuri ndetse bakanagaragaza uburyo bizajya bikorwamo hashingiwe ku byiciro abanyeshuri bigamo.
Mu ibaruwa Minisitiri Mutimura yandikiye abyobozi b’uturere, yagize ati “Nshingiye ku mabwiriza agenga kwimura,gusibiza,kwirukanwa no guhindurirwa ikigo ya Minisitiri w’Uburezi yo ku wa 21 Gashyantare 2020,ndasaba abayobozi b’ibigo by’amashuri guhagarika imigirire yo kwimura abanyeshuri badafite amanota abemerera kwimuka ahubwo bagashyirwa ingufu mu buryo bwo kwimura abanyeshuri babifitiye ubushobozi hagamijwe kwimakaza ireme ry’uburezi ku nzego zose z’imyigire”.
- Dr. Eugène Mutimura
Salongo Richard/ Muhabura.rw


text:
Ikindi kandi twabonye ko yaba mu mategeko mbonezamubano, muri za kirazira z’umuco Nyarwanda no mu ijambo ry’Imana kubaha ni ibwiriza mbonezabupfura, bikaba inkomoko y’umugisha k’ubikoze kandi gutukana bikaba icyaha, byagera ku gutuka ukuruta byo bikakubera akaga kagukururira umuvumo n’urupfu.
Muri iki gice cya kabiri tugiye kurebera hamwe uburyo Imana ibona kandi ifata Perezida wa Repubulika mu buryo bwihariye, ingaruka zizanwa no kumutuka haba ku muntu ku giti cye (umututse), ku babyumva bakabishyigikira no ku gihugu muri rusange.
Umwanditsi w’igitabo cy’Umubwiriza muri Bibiliya igice cya 10:16-17, avuga uburyo Imana ifata umuyobozi mukuru w’igihugu, ibyago n’amahirwe abagituye bagira bitewe n’imyitwarire ye.
Yagize ati "Wa gihugu we, iyo ufite umwami ari umwana muto, kandi ibikomangoma byawe bikaba ibiryakare, uba ubonye ishyano. Wa gihugu we, ube uhiriwe iyo ufite umwana w’imfura ho umwami, kandi ibikomangoma byawe bikarya mu gihe gikwiriye, kugira ngo bigire amagara bitarimo isindwe."
Uyu mwanditsi akomeza asaba abantu kwirinda gutuka umwami. Agira ati “Ntugatuke umwami ndetse ntukabitekereze, ntugatuke abakire uri mu nzu uryamamo, kuko inyoni yo mu kirere yagurukana ijwi ryawe, kandi igifite amababa cyabyamamaza.” (Umubwiriza 10:20).
Ubu butumwa bujya gusa neza n’uburi muri 1 Timoteyo 2:1;2 hagira hati “Irya mbere ya byose ndaguhugurira kwingingira abantu bose no kubasengera no kubasabira no kubashimira ariko cyane cyane abami n’abatware bose kugira ngo duhore mu mahoro tutabona ibyago, twubaha Imana kandi twitonda rwose.’’
Perezida wa Repubulika ni umuntu umwe rukumbi mu gihugu ufite inshingano zihariye, udafite undi wagereranya nawe, ni ikirango gikuru cy’igihugu, akaba n’umurinzi w’ibindi birango by’igihugu. Ni umugaba mukuru w’ikirenga w’ingabo z’igihugu, ni umurinzi w’itegeko risumba ayandi mu gihugu n’andi mategeko arishamikiyeho. Uretse Imana yo mu ijuru, Perezida ni we wenyine mu gihugu uca iteka ry’urupfu n’ubuzima bikaba bityo.
Imana ifata Perezida wa Repubulika nk’umuyoboro w’ibyago cyangwa amahirwe nk’uko twabisomye mu Umubwiriza kandi imufata nk’umusingi w’amahoro ku gihugu nk’uko Timoteyo abivuga. Iyo igihugu gifite Umukuru w’Igihugu mwiza kandi wubashywe n’abenegihugu, kibona amahirwe n’amahoro.
Intumwa Pawulo mu rwandiko yandikiye Itorero ry’i Roma, yahuguriye abakirisitu kubaha ubuyobozi, ababwira ko kubaha ubuyobozi ari imwe mu nzira yo kubaho neza kandi ari uburyo bwo kubaha Imana ariko ku rundi ruhande yaberetse n’ingaruka zizagera ku muntu wese utazubaha ubuyobozi.
Yabisobanuye muri aya magambo, agira ati “Umuntu wese agandukire abatware bamutwara, kuko ari nta butware butava ku Mana, n’abatware bariho bashyizweho n’Imana. Ni cyo gituma ugandira umutware aba yanze itegeko ry’Imana, kandi abaryanga bazatsindwa n’urubanza. Abatware si abo gutinywa n’abakora ibyiza, keretse abakora nabi. Mbese ushaka kudatinya umutware? Kora neza na we azagushima, kuko ari umukozi w’Imana uguhesha ibyiza. Ariko nukora nabi utinye, kuko adatwarira inkota ubusa. Ni umukozi w’Imana, uhoresha umujinya ukora nabi." (Abaroma 13:1;4).
Mu mpuguro Pawulo yahaye Abanyeroma yabagaragarije ko umwami (Perezida) ari umukozi w’Imana washyizweho nayo kandi ikamushyiriraho kugira ngo ihe ituze abayubaha inahoreshe umujinya wayo kubakora ibibi niyo mpamvu usuzuguye umwami aba yanze itegeko ry’Imana.
Imana ifata Perezida nk’umuntu udasanzwe kandi wihariye, uri mu mwanya ukwiye wo gukoreshwa mu gutanga ibyiza, mu gusendereza umugisha n’amahoro ku batuye igihugu.
Ariko na none ikamubona nk’umuntu ukwiye wo guhoresha umujinya ku muntu wese ukora ibibi. Utuka Perezida, ntiyubahe abamukuriye azatsindwa n’urubanza.
Mu nshingano z’umunyagihugu wese harimo kubaha amategeko n’abayobozi b’igihugu by’umwihariko Perezida wa Repuburika kuko ni umuntu wihariye uba waratoranyijwe n’Imana agahabwa inshingano zihariye. Dawidi ni icyitegererezo cyiza cyo kwerekana uburyo umwami akwiye kubahwa kabone nubwo hari ibyo waba ubona bitakunyuze mu bikorwa nawe cyangwa abatware, ibyo uvuga byose, mu guharanira uburenganzira bwawe, mu gukora imirimo ya Politiki n’ibindi hagomba kubamo kubaha umwami.
Nubwo Sawuli yariho ahiga Dawidi ngo amwice, nubwo Dawidi yagize amahirwe menshi yo kuba yahitana Sawuli, nubwo Dawidi yari afite abamushyigikiye benshi bamwerekaga ko hari icyo yakora kuri Sawuli, yirinze kugira ikibi amukoraho, yirinze kugira amagambo mabi amuvugaho. Yahamagariye abantu bari bamushyigikiye kubaha umwami kumwumvira no kumuramya kugeza igihe Imana yamushyiriye ku ngoma ibonye ko ari ngombwa gushyira iherezo ku gihe cye cyo gutwara.
Kubaha Umukuru w’Igihugu ni ihame rituma Imana ikubonamo kuba igisonga cyiza cyaragizwa ibyananiye abandi. Ni urufunguzo rugukingurira imiryango itandukanye yo kurama no kubaho unezererewe ibyiza byo mugihugu.
Ni ukugandukira no kumvira Imana yamwimitse nk’umukozi wayo wo gusohoza ibyiza no guhoresha umujinya abakora ibibi. Igihugu gifite abanyagihugu bubaha kandi bingingira Umuyobozi wabo baba mu mahoro n’ibyishimo ariko igihugu gifite abanyagihugu batubaha kandi bagandira umuyobozi wabo, bahora mu marira n’imiborogo. Imana igufashe gusobanukirwa ihame ryo kubaha umuyobozi mukuru w’igihugu naho kumutuka burya ni ukwikenya.
“Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane Abami n’abatware bose kugira ngo duhore mu mahoro tutabona ibyago, twubaha Imana kandi twitonda rwose.” (1 Timoteyo 2:1;2).
Ibikubiye muri iyi nyandiko ni ibitekerezo bwite bya Urinzwenimana Mike


text:
ABAKURAMBERE N’ABAHANUZI
IGICE CYA 3 - IGISHUKO NO GUCUMURA
Iki gice gishingiye mu Itangiriro 3.
Kuko yari atacyemerewe guhungabanya umutekano mu ijuru, urwango Satani yari afitiye Imana yaruhinduriye mu mugambi mushya wo kurimbura ikiremwamuntu. Yiyemeje kuvutsa Adamu na Eva umunezero n’amahoro bari bafite muri Edeni nk’uko na we yari abibuze by’iteka ryose. Ayobowe n’ishyari, yiyemeje kubateza kutumvira, maze abazanira igishinja n’igihano cy’icyaha. Urukundo rwabo yaruhinduyemo kutiringira Imana maze n’indirimbo zabo zo gusingiza zihindukamo kugaya Umuremyi wabo. Ubwo ntiyajyaga kuba aroshye abo baziranenge mu byago gusa nk’ibyo yari yarikururiye ubwe, ahubwo yabaga abateye no kutubaha Imana kandi ateye n’agahinda mu ijuru. AA 24.1
Ababyeyi bacu ba mbere ntibabuze kuburirwa ingorane zari zibugarije. Intumwa zivuye mu ijuru zabahishuriye amateka y’uburyo Satani yacumuye n’imigambi yari afite yo kubarimbura, kandi zibasobanurira n’uburyo ingoma y’Imana ashaka gukuraho iteye. Bitewe no kutumvira amategeko y’Imana, Satani n’ingabo ze baragomye baragwa. Byari ingenzi rero ko Adamu na Eva bagomba kumvira amategeko y’Imana kugira ngo bibashoboze kuguma muri gahunda no mu butabera. AA 24.2
Amategeko y’Imana aratunganye nk’uko Imana ubwayo itunganye. Yerekana ubushake bwayo, akaba ifoto y’imico yayo, kandi akagaragaza urukundo rwayo n’ubwenge bwayo. Imibereho myiza y’ibyaremwe igengwa no gukurikiza amategeko y’Umuremyi. Imana ishyiraho amategeko agenga ubuyobozi bwayo, ntiyari ayo ibihumeka gusa, ahubwo yarebaga n’imikorere y’ibyaremwe byose. Ikintu cyose cyagenewe amategeko runaka kigomba gukurikiza, kandi ntikigomba kunyuranya nayo. Nyamara n’ubwo hariho amategeko agenga ibyaremwe, umuntu gusa, mu biremwa byose biba ku isi, ni we wahawe guhitamo. Umuntu, we kamba ry’irema, Imana yamuhaye ububasha bwo gusobanukirwa n’ibyo isaba, gusobanukirwa n’ubutabera n’ibyiza by’amategeko yayo; kandi umuntu akayubaha rwose. AA 24.3
Kimwe n’abamarayika, abaturage bo muri Edeni, bari bari mu igeragezwa; umunezero wabo wajyaga guturuka ku gukomeza kuba indahemuka ku mategeko y’Imana. Bashoboraga kuyakurikiza bakabaho, cyangwa bakayica bakarimbuka. Imana yari yabagize abaragwa b’imigisha y’uburyo bwose; ariko ubwo banyuranyije n’ubushake bwayo, itarababariye abamarayika bacumuye, na bo ntiyajyaga kubababarira; kwica amategeko yayo byatumye basuzugura impano zayo maze bibazanira agahinda no kurimbuka. AA 24.4
Abamarayika barababuriye ngo birinde uburiganya bwa Satani, kuko uburyo akoresha bigoye kubutahura. Iyo bakomeza kumvira Imana, ntacyo umwanzi yajyaga kubakoraho, kuko buri mumarayika wo mu ijuru yajyaga kuza kubafasha. Iyo kandi baza gushikama bakanga ubushukanyi bwe bwa mbere, bari kuguma mu mutekano usesuye. Ariko baramuka bemeye gushukwa, bikabaviramo imbaraga nkeya kandi ntibashobore kurwanya Satani. AA 25.1
Igiti kimenyekanisha icyiza n’ikibi cyashyiriweho kugerageza uburyo bumvira Imana n’urukundo bayikunda. Imana yahisemo kubabuza igiti kimwe gusa mubyo bagombaga gukoresha muri ubwo busitani; ariko iyo birengagiza ubushake bw’Imana kuri icyo giti nyir’izina, bari kuba bikururiye igishinja cy’igicumuro. Satani ntiyajyaga gukomeza kubakurikirana abashukashuka; yajyaga kubabonera ku giti cyabuzanyijwe gusa. Iyo bajya gushakisha kumenya kamere yacyo, bari kuba bishyize mu mutego wa Satani. Basabwaga kwitondera imiburo Imana yaboherereje kandi bakanezezwa n’amabwiriza bahawe. AA 25.2
Kugira ngo asohoze umugambi we atamenyekanye, Satani yariyoberanyije abinyujije mu buriganya bwe mu kwihindura inzoka. Inzoka yari kimwe mu biremwa bifite ubucakura cyane kandi yarushaga ibindi byose ubwiza. Yari ifite amababa maze yaguruka mu kirere, ukabona ubwiza no kurabagirana kwayo, ifite ibara ritera ibishashi bimeze nka zahabu yatunganyijwe. Ubwo yari iri mu mashami ya cya giti cyabuzanyijwe, iri kurya ku mbuto ziryoshye cyane zacyo, bwari uburyo bwo kurangaza abayireba. Noneho rero, muri bwa busitani bwarangwagamo amahoro, hari hinjiyemo umurimbuzi, urekereje umuhigo. AA 25.3
Abamarayika bari baburiye Eva kwirinda gutandukana n’umugabo we igihe bahugiye mu mirimo yabo ya buri munsi; kugumana na we byajyaga kumurinda akaga k’igishuko kuruta kuba wenyine. Ariko amaze gutwarwa n’ibyamurangazaga, aragenda amuva iruhande. Amaze kwibona wenyine, yumvise ko akaga kamusatiriye, ariko arikomeza, yiyumvamo ko afite ubwenge buhagije n’imbaraga zo kumenya ikibi no kucyirinda. Atacyibuka inama abamarayika bamugiriye, Eva yisanze ahagaze imbere ya cya giti Imana yababujije, maze kimutera amatsiko cyane. Amatunda yacyo yari meza cyane, maze yibaza impamvu Imana yakibabujije. Umushukanyi rero aba abonye akito. Nk’urimo kugenzura intekerezo ze, yaramubajije ati, “Ni ukuri koko Imana yaravuze iti, ntimuzarye ku giti cyose cyo muri iyi ngobyi?” Eva aratangara yumvise ibyo yatekerezaga ari byo bivuzwe. Ariko inzoka ikomeza kumuryarya mu ijwi riryoheye amatwi, imubwira ukuntu afite ubwiza buhebuje, kandi ibyo yamubwiraga byari binejeje. Aho guhunga ngo agende, akomeza kuzarira aho, yumva ibyo izoka ivuga. Iyo nibura aza kuvugishwa n’ikiremwa nka marayika, ubwoba bwe bwari kwiyongera, ariko ntiyigeze yiyumvisha ko iyo nzoka itangaje, yabasha guhinduka igikoresho cy’umwanzi wacumuye akajugunywa. AA 25.4
Mu gusubiza ikibazo cy’umushukanyi, Eva yagize ati, “Imbuto z’ibiti byo muri ubu busitani twemererwa kuzirya: keretse imbuto z’igiti kiri hagati muri bwo ni zo Imana yatubwiye iti, ntimuzaziryeho, ndetse ntimuzazikoreho, kugira ngo mutazapfa. Iyo nzoka ibwira umugore iti: Reka da, ntimuzapfa! Ahubwo Imana izi yuko umunsi mwaziriyeho, amaso yanyu azahumuka, mukamera nkayo, mukamenya gutandukanya icyiza n’ikibi.” AA 25.5
Inzoka imubwira yuko kurya imbuto z’icyo giti byajyaga gutuma bazamuka mu ntera y’ubuzima bwabo maze bakagira ubumenyi buhambaye. Kuko na yo ubwayo yari yariye ku mbuto z’icyo giti, yari yagize ubushobozi bwo kuvuga. Kandi mu kumushuka, yanamubwiye ko Imana yakibabujije kubera ishyari ryo kwanga ko bareshya nka yo. Akaba ari yo mpamvu yatumye Imana ibabuza gukora kuri icyo giti no kurya imbuto zacyo kuko cyaheshaga ubwenge n’ubushobozi. Umushukanyi yashimangiye ko iyo miburo mvajuru bidashoboka ko yasohora; ngo ahubwo igamije kubatera ubwoba gusa. Aramubwira ati, “Ariko se byashoboka bite ko mwapfa? Ntimwariye ku giti cy’ubugingo? Imana irashaka kubabuza amajyambere n’umunezero uruta uwo mwari mufite”. AA 26.1
Nguwo umurimo wa Satani guhera mu gihe cya Adamu kugeza ubu, kandi akomeje kuyobya benshi. Yoshya abantu kutiringira urukundo rw’Imana no gushidikanya ubuhanga bwayo. Akomeza gushakisha uko yatera abantu umutima wo kutubaha, kutishima, no guhora bafite irari ryo kwinjira mu mabanga y’ubwenge n’imbaraga z’Imana. Iyo abantu bashakisha iby’Imana yabahishe, benshi bibagirwa ukuri kandi ari ko shingiro ry’agakiza. Satani yoshya abantu kugoma igihe abayobora mu kwizera ko bagiye kunguka ubwenge bw’akataraboneka. Ariko ibyo byose ni ikinyoma. Kwibwira ko barimo kujya mbere, nyamara birengagiza amabwiriza y’Imana, baba batera intambwe basubira inyuma kandi bagana ku rupfu. AA 26.2
Satani yabwiye ababyeyi bacu b’abaziranenge yuko bazunguka nibica amategeko y’lmana. Mbese twebwe ntitujya twumva ibimeze nk’ibyo muri iki gihe? Abantu benshi bavuga ko abumvira amategeko y’Imana ari injiji, kandi ko abatayumvira babarusha ibitekerezo byagutse n’umudendezo usesuye. lryo jwi se ni irindi si rya rindi ryumvikaniye muri Edeni rigira riti, ” Ku munsi mwaziriyeho”- mwagomeye ubushake bw’Imana - “muzahindurwa nk’Imana?” Satani yahamije ko yungutse byinshi ubwo yaryaga ku giti cyabuzanyijwe, ariko ntiyigeze agaragaza ko yari yaraciwe mu ijuru kubera gucumura. Nubwo yabonaga ko icyaha kimugejeje ku kurimbuka kw’iteka ryose, yahishe umubabaro we kugira ngo n’abandi bazawugwemo. N’ubu rero, uwica amategeko ashaka guhisha ingeso ze; ashobora kuvuga ko akiranuka; ariko uko arushaho kwishyira hejuru bituma arushaho kuba mubi nka Satani. Umuntu nk’uwo aba afatanyije na Satani, aribata amategeko y’Imana, kandi aba ayobora abandi mu irimbukiro rihoraho. AA 26.3
Eva mu by’ukuri yizeye amagambo ya Satani, nyamara ibyo yizeye ntibyamubujije guhanirwa icyaha yakoze. Yanze kwizera iby’Imana yababwiye, nicyo cyatumye agwa mu cyaha. Mu gihe cy’urubanza, abantu ntibazacirwaho iteka kubera ko bizeye ikinyoma babizi, ahubwo bazahanirwa ko banze kwizera ukuri, kuko birengagije amahirwe yo kumenya ukuri. Ikinyuranyije n’ijambo ry’Imana cyose kiba giturutse kuri Satani, kandi ni ishyano gusuzugura Imana. Imitima yacu igomba guhugukira kumenya ukuri. Ibyo Imana yandikishije mu Ijambo ryayo byose bigomba kutubera imiburo n’amabwiriza. Twabiherewe kuturinda ibishuko. Kubyirengagiza bizatuma turimbuka. Ikinyuranyije cyose n’ijambo ry’Imana, tugomba kumenya ko giturutse kuri Satani. AA 26.4
Inzoka yasoromye itunda ry’igiti kibuzanyijwe maze irishyira mu ntoke za Eva washidikanyaga. N’uko imwibutsa amagambo ye ubwe, yuko Imana yababujije kuyakoraho kandi ko bazapfa nibayakoraho. Nta cyari kumuhungabanya ariye kuri izo mbuto, nk’uko Satani yahamyaga, kuruta kurikoraho. Abonye nta ngaruka zimugezeho kubera ibyo akoze, Eva ashira ubwoba. “Abonye yuko icyo giti gifite ibyokurya byiza, kandi ko ari icy’igikundiro, kandi ko ari icyo kwifuzwa, kimenyesha umuntu ubwenge, asoroma ku mbuto zacyo arazirya.” Cyari kiryoshye bitangaje, kandi ubwo yaryaga, yabaye nk’uwumva afite izindi mbaraga, atekereza ko yageze ku yindi ntera mu mibereho. Nta bwoba na buke, afata kuri zo ararya. Amaze gucumura we ubwe, ahinduka igikoresho cya Satani cyateye umugabo we kurimbuka. Mu isura idasanzwe, ibengerana, azana imbuto za cya giti cyabuzanyijwe, azishyira umugabo, amutekerereza ibyabaye byose. AA 27.1
Mu maso h’Adamu hagaragaje umubabaro. Yarumiwe kandi agira ubwoba. Yasubije Eva ko uyu agomba kuba ari wa mwanzi babwiwe, kandi ko kubw’urubanza rw’Imana, Eva agomba gupfa. Eva amusubiza amuhatira kurya ku itunda, kandi amusobanurira ko batazapfa nkuko inzoka yari yamubwiye. Muri we, Eva ntiyumvaga ko hari icyahindutse cyerekana yuko Imana itanejejwe n’ibyo yakoze. Ahubwo yumvise ibinezaneza byinshi bimusabye wese, kandi bimuzaniye ubugingo bushya mu mubiri we wose, nk’aho ibyo yiyumvamo abibwirijwe n’abamarayika. AA 27.2
Adamu yasobanukiwe ko umufasha we yari yamaze kwica itegeko ry’Imana, ubwo yirengagizaga icyo Imana yababujije, kandi icyo cyari nk’ikigeragezo cy’ubudahemuka bwabo n’urukundo bakunda Imana. Yagize intambara y’ibitekerezo muri we. Yababajwe n’uko yemereye Eva kugenda akamuva iruhande. Ariko ubwo byari byarangiye; yagombaga gutandukana n’uwari ibyishimo bye. Mbese ni gute byari kumushobokera? Adamu yari yarishimiye kubana n’Imana ndetse n’abamarayika baziranenge. Yari yarabonye ikuzo ry’Umuremyi. Yari yarasobanukiwe urwego rwo hejuru umuntu yajyaga kuzagezwaho, iyo akomeza kumvira Imana. Nyamara ntiyita kuri iyo migisha yose kuko yari afite ubwoba bwo kubura impano imwe rukumbi yamurutiraga izindi zose. Urukundo, ishimwe, no kubaha Umuremyi — byose yabirutishije urukundo yakundaga Eva. Yari urugingo rwo mu ngingo ze, ubwo rero ntiyajyaga gushobora kwihanganira gutandukana na we. Ntiyibutse ko Nyirubushobozi butarondorwa wamuremye amukuye mu mukungugu, akamugira ikiremwa gihebuje, kandi kubw’urukundo, akamuha umufasha, yabasha kumuha undi wajyaga gusimbura Eva. Yiyemeje gusangira byose na we; niba agomba gupfa, bagomba gupfana. Yaribwiye ati, aho none ibyo ya nzoka y’incakura yavuze ntibyari ukuri? Eva yagaragaraga nk’ufite uburanga buhebuje imbere ya Adamu, nk’uko yamubonaga na mbere yo gukora iki gikorwa cyo kutumvira. Eva yamweretse urukundo ruhebuje kuruta mbere hose. Nta kimenyetso cyerekanaga urupfu icyo ari cyo cyose cyagaragaraga kuri Eva, maze Adamu ahitamo guhangana n’inkurikizi. Adamu afata iryo tunda ahita arirya bwangu. AA 27.3
Amaze gucumura, Adamu yabanje kumva asa nk’aho azamutse mu ntera y’ubuzima. Ariko hashize akanya gato, atekereza icyaha amaze gukora maze amarwa n’ubwoba. Umwuka mwiza n’ikirere kidahindagurika bari bafite aho muri Edeni, byatangiye guhindukira ukundi abo bantu bari bafite igishinja muri bo. Urukundo n’amahoro bari bafite byari byayoyotse, kandi mu cyimbo cyabyo bumvaga bafite icyaha, ubwoba bw’ibyari bigiye kubabaho, ndetse bumva umutima wabo usa nk’uwambaye ubusa. Ikanzu y’ubwiza bari bambaye ibatamurukaho, maze bagerageza kwikorera utundi twambaro; kuko batari gushobora guhura n’Imana n’abamarayika baziranenge bambaye ubusa. AA 28.1
Noneho batangira kumenya imiterere nyakuri y’icyaha cyabo. Adamu yitakanye umugore we amuhora ubupfayongo yagize ubwo yafataga icyemezo cyo kumuva iruhande akemera gushukwa n’inzoka; ariko bombi biremye agatima ko Imana yaberetse ko ibakunda cyane izabababarira iki gicumuro kimwe; cyangwa itashobora kubahana bigeze aho nk’uko babitinyaga. AA 28.2
Satani yishimiye ko atsinze. Yari yashutse umugore ntiyiringira urukundo rw’Imana, ashidikanya ubuhanga bwayo, maze ayicumuraho, kandi Satani yakoresheje umugore ateza Adamu kugwa! AA 28.3
Ariko Umutware Nyiramategeko yari hafi kumenyesha Adamu na Eva ingaruka yo gucumura kwabo. Imana yiyerekanye muri Edeni. Igihe bari bakiri abaziranenge, bakiraga Umuremyi wabo banezerewe cyane; ariko noneho bagize ubwoba barahunga bashaka aho bihisha muri ubwo busitani. Ariko “Uwiteka Imana ihamagara Adamu iti: “Uri he?” Arayisubiza ati: Numvise imirindi yawe muri ubu busitani, ntinyishwa nuko nambaye ubusa, ndihisha. Iramusubiza iti: Ni nde wakubwiye ko wambaye ubusa? Wariye kuri cya giti nakubujije kuryaho?” AA 28.4
Adamu, aho guhakana cyangwa ngo asabe imbabazi z’icyaha cye, ngo agaragaze ko kimubabaje, ahubwo yaherereje icyaha ku mugore we, aba agiherereje no ku Mana ubwayo : “Umugore wampaye ngo tubane, ni we wampaye ku mbuto z’icyo giti, ndazirya.” Kubwo urukundo yakundaga Eva, Adamu yari yahisemo kureka gushimwa n’Imana no guhara urugo rwe rwo muri Paradizo n’ubugingo buhoraho bwuzuye ibyishimo; noneho dore agerageje guherereza icyaha cye ku mugore we ndetse no ku Muremyi ubwe. Mbega ukuntu icyaha gifite imbaraga ziteye ubwoba! AA 28.5
Igihe umugore yabazwaga ngo, “Icyo wakoze icyo ni iki?” Yarashubije ati: lnzoka yanshukashutse ndazirya.” “Ni kuki waremye inzoka? Ni kuki wayemereye kuza mu murima wa Edeni?” - Ibi ni ibibazo tubona mu kwiregura kwe kwa mbere. Kimwe na Adamu, Eva na we yashinje Imana kugira uruhare mu gucumura kwe. Umutima wo kwitsindishiriza wakomotse kuri se w’ibinyoma; kandi winjiye mu babyeyi bacu ba mbere ubwo bari bamaze kujya mu butware bwa Satani, kandi wakomeje gukurikirana abakomoka kuri Adamu bose kugeza magingo aya. Aho kwicisha bugufi ngo bihane ibyaha byabo, bagerageje kubigereka ku bandi, ku bihe barimo, cyangwa ku Mana — ndetse imigisha yayo bagatangira kuyinubira batuka Imana. AA 28.6
Uwiteka rero acira inzoka ho iteka ati, “Kuko ukoze ibyo, uri ikivume kirengeje amatungo yose n’inyamaswa zo mu ishyamba zose; uzajya ugenda ukurura inda, uzajya urya umukungugu, iminsi yose y’ubugingo bwawe.” Kuko yari yemeye kuba igikoresho cya Satani, yagombaga kugibwaho gusangira umuvumo na Satani, agacirwa urubanza n’ijuru. Inzoka yagombaga kwamburwa bwa bwiza yari ifite buhebuje kandi bwatangarirwaga n’ibindi biremwa byose byo mu gasozi, igahinduka mbi cyane kandi ikangwa kurusha ibindi byose, maze abantu n’inyamaswa bakayitinya kandi bakayanga. Amagambo yakurikiyeho, Imana yayabwiye inzoka ariko abwirwa Satani ubwe, yerekeza ku gutsindwa kwe guheruka no kurimbuka kwe: “Nzashyira urwango hagati yawe n’uyu mugore, no hagati y’urubyaro rwawe n’urwe: ruzagukomeretsa umutwe, nawe uzarukomeretsa agatsinsino.” AA 29.1
Eva yabwiwe agahinda n’umubabaro azagira. Maze Uhoraho aramubwira ati, “Kwifuza kwawe kuzaherera ku mugabo na we azagutwara.” Imana yari yaramuremanye uburenganzira bungana n’ubwa Adamu. Iyo baza gukomeza kumvira Imana, bagakomeza kugendera mu mategeko yayo y’urukundo, na bo ubwabo bari gukomeza kumvikana; ariko icyaha cyazanye kutumvikana, bituma kugira ngo umubano wabo ubonere, ari uko umwe yakorohera undi. Eva ni we wabanje gucumura. Kandi yacumujwe no kuba yaratandukanye na mugenzi we, bikaba byari binyuranyije n’amategeko y’ijuru. Adamu na we yacumujwe no kwinginga kwa Eva, noneho Imana iha Eva gutegekwa n’umugabo we. Iyo ubwo bwoko bwacumuye buza kwishimira amahame yo mu itegeko ry’Imana, nubwo baramiraga mu ngaruka z’icyaha, urubanza bari baciriwe rwari kubabera umugisha; ariko umugabo yakoresheje nabi isumbwe yahawe, bituma umugore abona uwo mutwaro uremereye imibereho ye. AA 29.2
Mu rugo rwe rwo muri Edeni, Eva yari yarahagiriye umunezero wuzuye igihe yari iruhande rw’umugabo we muri Edeni; nyamara nk’uko ba “Eva” b’iki gihe bakunze kubyibwira, yarishutse yibwira ko imibereho ye izasumba iyo Imana yari yamuhaye. Ubwo yageragezaga kuzamuka mu ntera yari afite, ni bwo ahubwo yaguye bidasubirwaho. Uko niko bizamera ku bashaka kwishyira mu mwanya w’Imana bakanyuranya n’umugambi wayo. Kubwo gushaka guharanira kugera ku myanya Imana itabaringanirije, abenshi bava aho bari bakwiriye kubera [abandi] umugisha. Mu kwifuza kuba ku mwanya uhanitse w’icyubahiro, abenshi baguranye icyubahiro nyakuri cyo kuba umugore bareka n’imico iboneye, bityo banga gukora umurimo Ijuru ryabashinze gukora. AA 29.3
Uwiteka abwira Adamu ati ‘Ubwo wumviye umugore wawe, ukarya ku giti nakubujije ko utazakiryaho, uzaniye ubutaka kuvumwa; iminsi yose yo kubaho kwawe, uzajya urya ibibuvamo, ugombye kubiruhira; buzajya bukumereramo imikeri n’ibitovu; na we uzajya urya imboga zo mu murima: gututubikana ko mu maso hawe ni ko kuzaguhesha umutsima urinde ugeza ubwo uzasubira mu butaka kuko ari mo wakuwe: uri umukungugu, mu mukungugu ni mo uzasubira.” AA 29.4
Ntabwo byari ubushake bw’Imana ko abo baziranenge bamenya ikibi. Ku bushake bwayo, yari yarabahaye ibyiza, maze ibima ibibi. Ariko kuko baciye ukubiri n’itegeko ryayo, bariye ku giti kibuzanyijwe, kandi kuko bakomeje kukiryaho — bagombaga kumenya ikibi — iminsi yose y’ ubuzima bwabo bwose. Kuva icyo gihe, ikiremwamuntu kiba cyishyize mu mutego wa Satani. Aho gukorana umunezero, bagombaga guhora bahagaritse umutima kandi biyuha akuya. Bagombaga kwiheba, bakagira agahinda n’umubabaro mwinshi n’umuruho, hanyuma bagapfa. AA 29.5
Kubera umuvumo w’icyaha, ibyaremwe byose byagombaga guhamiriza umuntu ububi n’ingaruka zo kwigomeka ku Mana. Igihe umuntu yaremwaga, Imana yari yamuhaye gutwara isi n’ibiyirimo byose. Iyo Adamu aza gukomeza kuyoboka Imana, ibyaremwe byose byari gukomeza kuba munsi y’ubutware bwe. Ariko igihe yagomeraga amategeko y’Imana, n’ibiremwa yategekaga byaramugomeye. Kubwo imbabazi ze zitagira akagero, Uwiteka yeretse abantu uburyo amategeko ye ari ayera; kandi ko abayobora, akabereka akaga byatera baramutse bayateshutseho, ndetse n’ubwo byaba ku rugero ruto cyane. AA 30.1
Iyo mibereho y’umuntu irangwa n’umurimo no kwita kubyo yahawe, Imana yayimuhanye urukundo. Cyari igikorwa cy’ingenzi kubera icyaha cye; byajyaga kumurinda kwikuza no kumufasha gutegeka irari rye. Iyo yari ingingo imwe mu ngingo zigize umugambi ukomeye w’Imana wo kuzahura umuntu. AA 30.2
Ubwo Imana yaburiraga ababyeyi bacu ngo, “Umunsi mwakiriyeho no gupfa muzapfa” (Itangiriro 2:17) ntikwari ukuvuga ko umunsi bariye ku giti kibuzanyijwe ari nawo munsi bazapfiraho. Ariko uwo munsi ni ho urubanza rudasubirwaho rwari gucibwa. Kumvira kwabo ni ko kwari gushingiyeho isezerano ribahesha kudapfa; ariko kubwo gucumura, bari kubura ubugingo buhoraho. Kuri uwo munsi nyirizina ni bwo bagombaga kugerwaho n’urubanza rwo gupfa. AA 30.3
Kugira ngo umuntu agire ubugingo buhoraho, yagombaga guhora arya ku giti cy’ubugingo. Akibujijwe, ubuzima bwe bwagombaga kugenda bugabanuka kugeza igihe buzimye. Byari umugambi wa Satani ko Adamu na Eva basuzugura maze Imana ikabarakarira; hanyuma batababarirwa, bagakomeza kurya ku giti cy’ubugingo, bakaramira mu cyaha no mu buhanya. Ariko umuntu akimara gucumura, abamarayika baziranenge bashyizweho kurinda igiti cy’ubugingo. Iruhande rwabo hari umucyo utangaje umeze nk’inkota irabagirana. Nta muntu wo mu muryango wa Adamu wemerewe kurenga urwo rugabano ngo akore kuri icyo giti gitanga ubugingo; nuko ntihabaho umunyacyaha udapfa. AA 30.4
Benshi babona ko ingaruka zo gucumura kw’ababyeyi bacu ba mbere zirengeje urugero ugereranyije n’icyaha gito bakoze, maze bagashinja ubwenge n’ubutabera by’Imana ko byakabije guhana umuntu byihanukiriye. Nyamara baramutse bagenzuye neza iyi ngingo, babona neza ukwibeshya kwabo. Imana yaremye umuntu asa na Yo, atarangwamo icyaha. Isi yagombaga guturwamo n’ibiremwa biri munsi y’abamarayika ho hato; ariko kumvira kwabyo kwagombaga kugeragezwa; kuko Imana itari kwemerera isi ko yuzurwamo n’abazaca ukubiri n’amategeko yayo. Ariko kubwo imbabazi z’Imana zitagira akagero, ntiyahaye Adamu ikigeragezo gikomeye. Ni nayo mpamvu ukoroha kw’icyo yari yabujijwe kwatumye icyaha cye gikomera cyane. Niba Adamu atarashoboye kwihanganira ikigeragezo gito, ntiyari kuzabasha kwihanganira ikirushijeho gukomera igihe yari kuba ahawe inshingano zikomeye. AA 30.5
Iyo Adamu ahabwa ikigeragezo kirushijeho gukomera, abafite imitima irarikira ibibi bajyaga kubona urwitwazo bavuga bati, “Ibi ntacyo bitwaye, kandi Imana ntiyita ku tuntu dutoya.” Hajyaga kubaho gucumura guhoraho mu tuntu tugaragara nk’aho ari duto, kandi abantu ntibakangarwe kubera ibyo bakoze. Nyamara Imana yahamije ko yanga icyaha uko cyaba kingana kose. AA 31.1
Kuri Eva, gusuzugura Imana arya ku mbuto z’igiti cyabuzanyijwe, ndetse agashuka umugabo we ngo acumure, yabibonaga nk’akantu gato cyane; nyamara icyaha cyabo ni cyo cyabaye irembo ishyano ryinjiriyemo ku isi yose. Ni nde wari kumenya ko intambwe mbi imwe gusa bateye yari kuzazana ingaruka ziteye ubwoba? AA 31.2
Benshi bigisha ko umuntu adahambiriwe ku mategeko y’Imana, bavuga ko bidashoboka ko umuntu akurikiza ibyo asaba. Iyo biza kuba iby’ukuri, ese ni kuki Adamu yahawe igihano cyo gucumura? Icyaha cy’ababyeyi bacu ba mbere cyazaniye abatuye isi ishavu n’agahinda, kandi iyo hatabaho kugira neza n’imbabazi by’Imana, icyaha cyajyaga kuroha abantu mu bwihebe. Ntihakagire abishuka. “Ibihembo by’ibyaha ni urupfu. “Abaroma 6:23. Ntabwo itegeko ry’Imana rizicwa ngo rireke guhana nk’uko ritaretse gucira urubanza se w’inyokomuntu. AA 31.3
Bamaze gucumura, Adamu na Eva ntibagumye muri Edeni. Binginze Imana ngo ibarekere mu rugo rwabo babagamo mu byishimo bataracumura. Batuye ko bivukije umudendezo wari aho muri Edeni, ariko barahirira ko noneho bazajya bumvira Imana bakomeje. Ariko babwiwe yuko kamere yabo yari yamaze kwanduzwa n’icyaha; imbaraga zabo zo kurwanya icyaha zari zagabanutse kandi bari bahaye Satani urwaho muri bo. Bakiri inziramakemwa, bishoye mu bishuko; noneho rero bamaze kubona ko bakoze icyaha, sibwo bari kugira ubushobozi buhagije bwo gukomeza kuba inyangamugayo. AA 31.4
Mu gukorwa n’isoni no mu gahinda katavugwa, Adamu na Eva basezeye ku rugo rwabo rwari rwiza bihebuje hanyuma bajya gutura ahandi, ku isi yariho umuvumo w’icyaha. Ubwo rero ikirere n’ibihe byatangiye guhinduka nabi, maze Uwiteka kubwo imbabazi ze, abaha imyambaro ikozwe mu mpu kugira ngo ibarinde ubushyuhe n’imbeho bikabije. AA 31.5
Babonye indabyo zitangiye guhunguka n’amababi atangiye kugwa, ari byo bimenyetso bya mbere byo kubora, Adamu n’umugore we baraboroga cyane kuruta uko abantu muri iki gihe baboroga iyo bapfushije. Urupfu rw’ibinyantege nke, n’urwo indabo ziteye igikundo byateje agahinda; ariko ubwo ibiti byiza byatangiraga guhungukaho ibibabi byabyo, byababereye igihamya ko urupfu rwari rwabaye umugabane w’ikintu cyose gifite ubugingo. AA 31.6
Umurima wa Edeni wagumye ku isi igihe kirekire cyane nyuma y’aho umuntu yabujijwe kongera kunyura mu tuyira twawo duteye ubwuzu. Umuntu wacumuye yemerewe kuzajya yitegereza gusa aho yahoze atujwe, ariko amarembo y’aho yari arinzwe n’abamarayika. Aho abakerubi bari ku irembo rya Paradizo, hagaragaraga ikuzo ry’Imana. Aho niho Adamu n’urubyaro rwe bazaga kuramiriza Imana. Niho kandi bavugururiye indahiro zabo zo kumvira itegeko bagomeye bigatuma bacibwa muri Edeni. Igihe ibicumuro byuzuraga ku isi, kandi ubwo ubugome bw’abantu bwatumaga barimburwa n’Umwuzure, ukuboko kwari kwarashyizeho Edeni ni ko kwayikuye ku isi. Ariko ku iherezo, ubwo ibintu byose bizahindurwa bishya, ubwo hazabaho “ijuru rishya n’isi nshya,” Ibyahishuwe 21:1, [Edeni] na yo ni bwo izagarurwa irimbishijwe biruta ibya mbere. AA 31.7
Nuko rero, abakomeza amategeko y’Imana bazahabwa imbaraga zo kudapfa nibegera igiti cy’ubugingo; kandi ibihe n’ibihe, abazatura muri iyo si izira icyaha bazabona muri ubwo busitani bunejeje, umusogongero w’imirimo y’Imana yo kurema izira amakemwa, itigeze kugerwaho n’umuvumo w’icyaha — bibonere uko isi yose yari kumera, iyo umuntu aza kuzuza umugambi utangaje w’Umuremyi. AA 32.1


text:
Ni kuki dukoresha iyi mvugo ngo, umwigisha nyakuri? Abantu bakurikiraga Yesu biswe Abigishwa.
Muri Yohana 6:66, byanditse yuko “Benshi mu bigishwa be bahera ubwo, basubira inyuma, barorera kumukurikira.” Kuba batarongeye kumukurikira ukundi cyabaye igihamya cy’uko batari abigishwa nyakuri (1 Yohana 2:16).
Umwigisha nyakuri agomba kugira ishyaka rikongora ryo kwemerera Umwuka Wera kumuyobora mu buzima bwe no kurushaho guhindurirwa gusa na Yesu: “…dutwikururwe mu maso turabagirana ubwiza bw’Umwami. Bityo tugumya guhindurwa kugirango duse nawe, tugahabwa ubwiza bugenda bwiyongeranya ubutitsa…”(2 Abakorinto 3:18).
Ubuzima bw’Umwigisha nyakuri n’ubuzima buhinduka. Bisobanurwa ngo buhora buhinduka. Iyo tudatera imbere, dukura mu buryo bw’umwuka ngo tugere ku rugero rushyitse, tuba dusubira inyuma dutera Imana umugongo.
Guhindura abantu abantu abigishwa by’ukuri…
Yesu ni umukinnyi w’inararibonye n’icyamamare, naho twe abakinnyi nk’abandi bose. Ni we uhindura umunyabyaha utizera kuba umwigisha we hanyuma agahindura uwo mwigisha kuba uhindura abandi kuba abigishwa.
Nyamara aratubwira ngo “Tugende duhindure abantu abigishwa,” bisobantuye gusa ko dufatanya nawe tukamuhagararira (2 Abakorinto 5:20) kuba abigishwa nkumuyoboro anyuzamo ubutumwa bwe kugira ngo urukundo rwe rugere ku isi yose.
Yesu , we wenyine uhindura abazahindura abantu abigishwa, ni we mwarimu wacu n’ikitegererezo cyacu.
Ntitwigira gusa mubyo yavuze ahubwo no mubyo yakoze. Yesu yatubwiye ko duhindura abantu abigishwa ( Matayo28:19). Nubwo utakoresheje aya magambo ngo “muhindure abantu abandi bazahindura abigishwa,” hano hari ibintu bitatu bigaragaza uko kuri:
1.Yesu yabaye inkomoko y’abantu bahindurira abandi kuba abigishwa ubwo abigishwa be batangiraga guhindura abandi abigishwa.
2.Matayo 28:20 havugwa abigishwa bashya b’ibihe bizaza. Yesu yaravuze ati “mubigisha kwitondera ibyo nababwiye byose,” akimara kuvuga ngo, “ mugende muhindure abantu abigishwa( Matayo28:19). Nuko rero buri muntu wese ukimara kwizera Yesu agombo kwigishwa itegeko ngo “mugende muhindure abantu abigishwa.”
Muri Yohana 8:31 hasobantura abigishwa nyakuri ko aria bantu bamwizera, baguma mu ijambo rye, kandi bitondera inyigisho ze. Iyo twumviye guhindura abantu abigishwa n’abo bigishwa bakumvira guhindura abandi bantu abigishwa, tuba duhindutse abantu bahindura abahindura abantu abigishwa.
3.Pawulo yasobanukiwe neza iri hame ryo guhindura abantu bahindura abandi abigishwa. Nicyo cyatumye abwira Timoteyo atya, “Kandi ibyo mwanyumvanye imbere y’abahamya benshi ubimenyeshe abantu bo kwizerwa bazashobora kubyigisha abandi” (2 Timoteyo 2:2).
Iyi nyigisho tuyikesha igitabo cyanditswe na Jerry Fine na Marilyn Fine,igitabo kitwa “Imbona nkubone n’Imana , tuzajya tubagezaho ibivugwa muricyo kugeza tugishoje .
Ntuzacikwe ! niba ubikunze usige igitekerezo ,ukore na share na bandi bibagereho.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Abantu batandukanye ngo hari ubwo bemera kubaka urugo, ariko hari ahandi babogamiye cyangwa batigeze babitekerezaho bihagije, bityo icyo cyemezo kigasa nk’ikibagwirira kubera impamvu zitandukanye. Ibyo rero ngo bikazabyara imbogamizi ku munezero wa babiri bubakanye urugo, kuko igitekerezo cy’impamvu yo kubaka urugo bataba bagihuriyeho.
Igitabo « Guide de la vie familiale » vol1p. 234 havugwamo ko hari impamvu zitandukanye zo gushinga urugo arizo zirimo :
- urukundo,
- kubona ko ari ngombwa kubera ikigero ugezemo,
- cyangwa ubuzima ubayemo wumva wifuza guhindura,
- guhunga kuba wenyine,
- gushaka urubyaro kugira ngo ujye witwa mama /papa kanaka,
- kurambirwa kubana n’ababyeyi,
- no kubura uko ugira igihe wasamye cyangwa wateye inda.
Ibi hamwe n’ibindi bitavuzwe bituma benshi birukankira kubaka urugo bamara kurugeramo bakibwira ko icyo bashakaga bakigezeho, maze ibi bigatuma hari imico imwe n’imwe bahindukaho,
- nko kwiyitaho,
- kwita ku bandi bantu,
- isuku,
- kuvuga neza,
- gukunda umurimo,
- kugira ubuntu,
- kugira gahunda n’ibindi ;
ngo ugasanga ibyo byose birahindutse umuntu akifata uko yishakiye kuko aba yumva agize ubwigenge yashakaga.
Aho rero niho hatangira intambara yo mu bwonko, ngo amahoro ukayabura ndetse ukayima n’abo muri kumwe. Ibi bikabyara ko umwe akenera guhunga mugenzi we, yewe ngo kugeza no mu buriri.
Impande zombi zitangira umubabaro, icyo buri umwe umwe yatekerezaga nk’umuti kikamubera ikibazo kitoroshye, uwibwiraga ko yiboneye umugabo cyangwa umugore byaba bimuhagije agatungurwa no gusanga atari uko zubakwa.
Nyuma yo kubona ko umuntu uwo ari we wese ashobora gutungurwa ageze mu rugo, iki gitabo kivuga ko ngo ugiye kwiyemeza gushinga urugo yaba umusore cyangwa inkumi, ngo aba akwiriye kubitekerezaho bihagije, yirinda gufatirwa umwanzuro n’undi muntu uwo ariwe wese, maze agafata umwanzuro ndasubirwaho ndetse n’ingamba zo kuzahangana n’impinduka ashobora gusanga mu rugo zinyuranye n’ibyo we yibwiraga.


text:
Ahamagara abigishwa be arababwira ati “Ndababwira ukuri yuko uriya mupfakazi atuye byinshi kuruta ibyo abandi bose batuye, kuko bose batuye ibibasagutse, ariko we mu bukene bwe atuye icyo yari asigaranye, ari cyo yari atezeho amakiriro”. Mariko 12:43-44
Ugomba kwitoza ubishyizeho umutima gutanga “Bikomeye”, uretse ibyo abantu bamwe bibwira, Umwami yitaye cyane ku buryo abana be batanga. Ndeste yari abyitayeho cyane ku buryo Bibiliya ivuga iti “Yesu yicara yerekeye isanduku y’amaturo, areba abantu batura…” (Mariko 12:41).
Umwami yicaye yitegereza neza abantu batura maze aza kuvuga umupfakazi w’umukene amaze gutura. Niba icyo gihe yari yitaye ku buryo abantu batanga, n’ubu aracyabitayeho. Akoresheje urugero rw’uriya mupfakazi,Yesu yari ari gutoza abigishwa be gutanga “ibikomeye”.
Gutanga ibikomeye bijyana n’umugisha w’Imana mu buzima bwawe, mu yandi magambo, Imana igutegerejeho gutanga bijyanye n’uburyo yaguhaye umugisha. Ni cyo cyatumye Umwami avuga ko uriya mupfakazi yatanze kurusha abandi, kuri ducye yari afite yatanze byose.
Niba icyo Imana iguha ntacyo kikubwiye cyane, n’Imana ntacyo kizayibwira cyane. Dawidi yasobanukiwe iri hame, ni yo mpamvu yavuze muri 2 Samweli 24:24 ati “Sinabasha gutambira Uwiteka Imana yanjye ibitambo byoswa, ntabitanzeho ibyanjye…”
Uyu mwaka, uko Imana izakuzamura ikakwagura mu byo ukora, ugomba kugira ubwenge bwo guturira Imana ku rwego rushya ugezeho. Naho ubundi uba wifungira. Ubushake bwo kongera ibyo utanga bubasha kutizana bwonyine, ni yo mpamvu ugomba kubyitoza.
Abigishwa benshi bagurishije imirima yabo n’ibyo batunze bazana amafaranga ku birenge by’intumwa, ariko Barinaba ni we wenyine wavuzwe mu izina (Ibyakozwe n’Intumwa 4:36) kuko yahaye Imana ibyiza bye.
Ugomba kwitoza muri uyu murongo ugenda uzamura uburyo utanga. Bidatinze izina ryawe rizagaragara inshuro nyinshi mu gitabo cy’urwibutso cy’Imana.
Isengesho:
Data mwiza, ndagushimira kubwo kumpa kujya imbere kwanjye ari ukwagura ubwami bwawe. Niyemeje gutanga ibyiza by’ubutunzi bwanjye kubw’umurimo w’ubutumwa bwiza, kuko ibyo mfite byose n’ibyo ntunze ari ibyawe. Ubwo naherewe ubuntu biguturutseho, ni nako ntangiye ubuntu kubw’umurimo wawe wo gukiranuka, mu izina rya Yesu. Amen!
Inkomoko: Igitabo “Urusobe rw’Ibiriho” cyanditswe na Pastor Chris na Anita
[email protected]